title: Σύσταση (ΕΕ) 2016/22 της Επιτροπής, της 7ης Ιανουαρίου 2016, σχετικά με την πρόληψη και τη μείωση της μόλυνσης από καρβαμιδικό αιθυλεστέρα σε αποστάγματα πυρηνόκαρπων φρούτων και αποστάγματα στεμφύλων πυρηνόκαρπων φρούτων, για την κατάργηση της σύστασης 2010/133/ΕΕ (Κείμενο που παρουσιάζει ενδιαφέρον για τον ΕΟΧ)

text:
               9.1.2016

               EL

               Επίσημη Εφημερίδα της Ευρωπαϊκής Ένωσης

               L 6/8

         ΣΫΣΤΑΣΗ (ΕΕ) 2016/22 ΤΗΣ ΕΠΙΤΡΟΠΉΣ
   της 7ης Ιανουαρίου 2016
   σχετικά με την πρόληψη και τη μείωση της μόλυνσης από καρβαμιδικό αιθυλεστέρα σε αποστάγματα πυρηνόκαρπων φρούτων και αποστάγματα στεμφύλων πυρηνόκαρπων φρούτων, για την κατάργηση της σύστασης 2010/133/ΕΕ
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 292,
   Εκτιμώντας τα ακόλουθα:

               (1)

               Η επιστημονική ομάδα για τις μολυσματικές προσμείξεις στην τροφική αλυσίδα της Ευρωπαϊκής Αρχής Ασφάλειας των Τροφίμων (EFSA) εξέδωσε στις 20 Σεπτεμβρίου 2007 επιστημονική γνώμη σχετικά με τον καρβαμιδικό αιθυλεστέρα και το υδροκυανικό οξύ σε τρόφιμα και ποτά (1). Η ομάδα κατέληξε στο συμπέρασμα ότι ο καρβαμιδικός αιθυλεστέρας σε αλκοολούχα ποτά αποτελεί λόγο ανησυχίας για την υγεία, ιδίως όσον αφορά τα αποστάγματα πυρηνόκαρπων φρούτων, και συνέστησε τη λήψη μέτρων μετριασμού ώστε να μειωθούν τα επίπεδα καρβαμιδικού αιθυλεστέρα στα εν λόγω ποτά. Καθώς το υδροκυανικό οξύ είναι σημαντικός πρόδρομος σχηματισμού καρβαμιδικού αιθυλεστέρα σε αποστάγματα πυρηνόκαρπων φρούτων και αποστάγματα στεμφύλων πυρηνόκαρπων φρούτων, η ομάδα κατέληξε στο συμπέρασμα ότι τα μέτρα αυτά πρέπει να επικεντρωθούν στο υδροκυανικό οξύ και άλλους προδρόμους του καρβαμιδικού αιθυλεστέρα για να προληφθεί ο σχηματισμός καρβαμιδικού αιθυλεστέρα κατά τη διάρκεια αποθήκευσης των εν λόγω προϊόντων.

               (2)

               Η μέγιστη περιεκτικότητα υδροκυανικού οξέος σε αποστάγματα πυρηνόκαρπων φρούτων και αποστάγματα στεμφύλων πυρηνόκαρπων φρούτων ορίστηκε στον κανονισμό (ΕΚ) αριθ. 110/2008 του Ευρωπαϊκού Κοινοβουλίου και του Συμβουλίου (2). Ο ανωτέρω κανονισμός ορίζει ότι η μέγιστη περιεκτικότητα σε υδροκυανικό οξύ σε αποστάγματα πυρηνόκαρπων φρούτων και αποστάγματα στεμφύλων πυρηνόκαρπων φρούτων είναι 7 γραμμάρια ανά εκατόλιτρο αλκοόλης 100 % vol. (70 mg/l).

               (3)

               O κανονισμός (ΕΚ) αριθ. 1334/2008 του Ευρωπαϊκού Κοινοβουλίου και του Συμβουλίου (3) καθορίζει τη μέγιστη περιεκτικότητα υδροκυανικού οξέος σε 35 mg/kg στα αλκοολούχα ποτά. Το ανώτατο επίπεδο εφαρμόζεται με την επιφύλαξη του κανονισμού (ΕΚ) αριθ. 110/2008.

               (4)

               Η σύσταση 2010/133/ΕΕ της Επιτροπής (4) προέβλεπε έναν κώδικα ορθής πρακτικής για την πρόληψη και τη μείωση των επιπέδων καρβαμιδικού αιθυλεστέρα σε αποστάγματα πυρηνόκαρπων φρούτων και αποστάγματα στεμφύλων πυρηνόκαρπων φρούτων και συνιστούσε στα κράτη μέλη να λάβουν τα αναγκαία μέτρα για να εξασφαλίσουν ότι ο εν λόγω κώδικας εφαρμόζεται από όλους τους ενδιαφερόμενους υπευθύνους επιχειρήσεων τροφίμων. Επιπλέον, έπρεπε να εξασφαλιστεί ότι έχουν ληφθεί όλα τα κατάλληλα μέτρα για την επίτευξη κατά το δυνατόν χαμηλότερων επιπέδων καρβαμιδικού αιθυλεστέρα σε αποστάγματα πυρηνόκαρπων φρούτων και αποστάγματα στεμφύλων πυρηνόκαρπων φρούτων με σκοπό την επίτευξη του επιπέδου 1 mg/l ως στόχου. Συνιστούσε επίσης την παρακολούθηση των επιπέδων καρβαμιδικού αιθυλεστέρα σε αποστάγματα πυρηνόκαρπων φρούτων και σε αποστάγματα στεμφύλων πυρηνόκαρπων φρούτων κατά τη διάρκεια των ετών 2010, 2011 και 2012 ώστε να αξιολογηθούν τα αποτελέσματα του κώδικα ορθής πρακτικής.

               (5)

               Τα εν λόγω αποτελέσματα παρακολούθησης αναφέρθηκαν στην τεχνική έκθεση της EFSA με τίτλο «Αξιολόγηση των δεδομένων παρακολούθησης σχετικά με τα επίπεδα καρβαμιδικού αιθυλεστέρα κατά τα έτη 2010-2012 (5)», που εκδόθηκε στις 28 Μαρτίου 2014. Η έκθεση παρέχει μια επισκόπηση των επιπέδων καρβαμιδικού αιθυλεστέρα σε «Αποστάγματα πυρηνόκαρπων» και «Αποστάγματα που παράγονται από άλλα φρούτα εκτός πυρηνόκαρπων» κατά τα τρία έτη δειγματοληψίας, 2010-2012. Συνολικά, κατά την περίοδο 2010-2012 στο σύνολο δεδομένων καρβαμιδικού αιθυλεστέρα περισσότερο από το 80 % των αναλυτικών αποτελεσμάτων σε «Αλκοολούχα ποτά που παράγονται από πυρηνόκαρπα φρούτα» και πάνω από το 95 % των αναλυτικών αποτελεσμάτων σε «Αλκοολούχα ποτά που παράγονται από άλλα φρούτα εκτός πυρηνόκαρπων» ήταν χαμηλότερα από την τιμή στόχου του 1 mg/l. Η μέση συχνότητα εμφάνισης στις ίδιες ομάδες τροφίμων ήταν επίσης χαμηλότερη από τον στόχο (σχεδόν τα δύο τρίτα του στόχου για «αλκοολούχα ποτά που παράγονται από πυρηνόκαρπα φρούτα» και το ένα τρίτο του στόχου για «τα αλκοολούχα ποτά που παράγονται από άλλα φρούτα εκτός από πυρηνόκαρπα»).

               (6)

               Είναι σκόπιμο να διατηρηθεί ο κώδικας πρακτικής, με επίπεδο-στόχο για τον καρβαμιδικό αιθυλεστέρα της τάξης του 1 mg/l, αλλά να επικαιροποιηθεί ο κώδικας σύμφωνα με την εμπειρία που αποκτήθηκε και να ευθυγραμμιστεί με ορισμένες πτυχές του κώδικα πρακτικής Codex ως προς τη μόλυνση από καρβαμιδικό αιθυλεστέρα σε αποστάγματα πυρηνόκαρπων φρούτων, που εγκρίθηκε το 2011 (CAC/RCP 70-2011),

         ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
   Συνιστάται στα κράτη μέλη:

               1.

               να λάβουν τα αναγκαία μέτρα για να εξασφαλιστεί ότι ο «Κώδικας ορθής πρακτικής για την πρόληψη και τη μείωση της μόλυνσης από καρβαμιδικό αιθυλεστέρα σε αποστάγματα πυρηνόκαρπων φρούτων και αποστάγματα στεμφύλων πυρηνόκαρπων φρούτων», όπως περιγράφεται στο παράρτημα της παρούσας σύστασης, εφαρμόζεται από όλους τους παράγοντες που συμμετέχουν στην παραγωγή, συσκευασία, μεταφορά, διατήρηση και αποθήκευση αποσταγμάτων πυρηνόκαρπων φρούτων και αποσταγμάτων στεμφύλων πυρηνόκαρπων φρούτων,

               2.

               να εξασφαλίσουν ότι λαμβάνονται όλα τα κατάλληλα μέτρα για την επίτευξη επιπέδων καρβαμιδικού αιθυλεστέρα σε αποστάγματα πυρηνόκαρπων φρούτων και αποστάγματα στεμφύλων πυρηνόκαρπων φρούτων κατά το δυνατόν χαμηλότερων με σκοπό την επίτευξη του επιπέδου του 1 mg/l ως στόχου.

         Η σύσταση 2010/133/ΕΕ καταργείται.

      Βρυξέλλες, 7 Ιανουαρίου 2016.

            Για την Επιτροπή

         Vytenis ANDRIUKAITIS

            Μέλος της Επιτροπής

      (1)  Γνώμη της επιστημονικής ομάδας της Ευρωπαϊκής Αρχής για την Ασφάλεια των Τροφίμων (EFSA) για τις μολυσματικές προσμείξεις στην τροφική αλυσίδα σχετικά με το καρβαμιδικό αιθύλιο και το υδροκυανικό οξύ σε τρόφιμα και ποτά., The EFSA Journal (2007) Journal number, 551, 1-44. http://www.efsa.europa.eu/en/scdocs/doc/Contam_ej551_ethyl_carbamate_en_rev.1,3.pdf

      (2)  Κανονισμός (ΕΚ) αριθ. 110/2008 του Ευρωπαϊκού Κοινοβουλίου και του Συμβουλίου, της 15ης Ιανουαρίου 2008, σχετικά με τον ορισμό, την περιγραφή, την παρουσίαση, την επισήμανση και την προστασία των γεωγραφικών ενδείξεων των αλκοολούχων ποτών και την κατάργηση του κανονισμού (ΕΟΚ) αριθ. 1576/89 του Συμβουλίου (ΕΕ L 39 της 13.2.2008, σ. 16).

      (3)  Κανονισμός (ΕΚ) αριθ. 1334/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για αρωματικές ύλες και ορισμένα συστατικά τροφίμων με αρωματικές ιδιότητες που χρησιμοποιούνται εντός και επί των τροφίμων και για την τροποποίηση του κανονισμού (ΕΟΚ) αριθ. 1601/91 του Συμβουλίου, του κανονισμού (ΕΚ) αριθ. 2232/96, του κανονισμού (ΕΚ) αριθ. 110/2008 και της οδηγίας 2000/13/ΕΚ (ΕΕ L 354 της 31.12.2008, σ. 34).

      (4)  Σύσταση 2010/133/ΕΕ της Επιτροπής, της 2ας Μαρτίου 2010, σχετικά με την πρόληψη και τη μείωση της μόλυνσης από καρβαμιδικό αιθυλεστέρα σε αποστάγματα πυρηνόκαρπων φρούτων και αποστάγματα στεμφύλων πυρηνόκαρπων φρούτων και σχετικά με την παρακολούθηση των επιπέδων καρβαμιδικού αιθυλεστέρα στα εν λόγω ποτά (ΕΕ L 52 της 3.3.2010, σ. 53).

      (5)  Ευρωπαϊκή Αρχή για την ασφάλεια των τροφίμων, 2014. Αξιολόγηση των δεδομένων παρακολούθησης σχετικά με τα επίπεδα καρβαμιδικού αιθυλεστέρα κατά τα έτη 2010-2012. Σχετική δημοσίευση EFSA 2014: EN- 578. 22 σ. στη διεύθυνση: http://www.efsa.europa.eu/en/supporting/doc/578e.pdf

      ΠΑΡΑΡΤΗΜΑ
      ΕΙΣΑΓΩΓΗ

                  1.

                  Ο καρβαμιδικός αιθυλεστέρας είναι μια ένωση που εμφανίζεται φυσικά σε τρόφιμα που έχουν υποστεί ζύμωση και σε αλκοολούχα ποτά, όπως το ψωμί, το γιαούρτι, η σάλτσα σόγιας, το κρασί, η μπίρα, και ιδιαίτερα σε αποστάγματα πυρηνόκαρπων φρούτων και αποστάγματα στεμφύλων πυρηνόκαρπων φρούτων, κυρίως εκείνων που παρασκευάζονται από κεράσια, δαμάσκηνα, κορόμηλα και βερίκοκα.

                  2.

                  Ο καρβαμιδικός αιθυλεστέρας μπορεί να σχηματιστεί από διάφορες ουσίες που είναι εγγενείς σε τρόφιμα και ποτά, συμπεριλαμβανομένων του υδροκυανίου (ή υδροκυανίου οξέος), της ουρίας, της κιτρουλλίνης και άλλων Ν-καρβαμοϋλο-ενώσεων. Το κυανικό άλας είναι πιθανώς ο τελευταίος πρόδρομος στις περισσότερες περιπτώσεις, που αντιδρά με αιθανόλη για να σχηματίσει καρβαμιδικό αιθυλεστέρα.

                  3.

                  Σε προϊόντα απόσταξης πυρηνόκαρπων φρούτων (αποστάγματα πυρηνόκαρπων φρούτων και αποστάγματα στεμφύλων πυρηνόκαρπων φρούτων) ο καρβαμιδικός αιθυλεστέρας μπορεί να σχηματιστεί από κυανογόνους γλυκοζίτες που είναι φυσικά συστατικά στοιχεία των πυρήνων. Όταν πολτοποιούνται τα φρούτα, οι πυρήνες ενδέχεται να θραυστούν και οι κυανογόνοι γλυκοζίτες των πυρήνων ενδέχεται να έρθουν σε επαφή με ένζυμα στον πολτό των φρούτων. Οι κυανογόνοι γλυκοζίτες στη συνέχεια αποδομούνται σε υδροκυανικό οξύ / κυανιούχα άλατα. Υδροκυανικό οξύ μπορεί επίσης να απελευθερωθεί από ακέραιους πυρήνες κατά τη διάρκεια πιο μακροχρόνιας αποθήκευσης του πολτού που έχει υποστεί ζύμωση. Κατά τη διάρκεια της διαδικασίας απόσταξης το υδροκυανικό οξύ μπορεί να εμπλουτιστεί σε όλα τα κλάσματα της απόσταξης. Υπό την επίδραση του φωτός το κυανιούχο άλας οξειδώνεται σε κυανιδική ένωση που αντιδρά με την αιθανόλη για να σχηματίσει καρβαμιδικό αιθυλεστέρα. Όταν ξεκινήσει η αντίδραση, δεν μπορεί πλέον να σταματήσει. Ορισμένες περιβαλλοντικές συνθήκες, όπως η έκθεση στο φως, οι υψηλές θερμοκρασίες και η παρουσία ιόντων χαλκού ευνοούν τον σχηματισμό καρβαμιδικού αιθυλεστέρα στο απόσταγμα.

                  4.

                  Μπορεί να επιτευχθεί σημαντική μείωση στη συγκέντρωση του καρβαμιδικού αιθυλεστέρα με χρήση δύο διαφορετικών προσεγγίσεων: πρώτον, με τη μείωση της συγκέντρωσης των κύριων πρόδρομων ουσιών· δεύτερον, με τη μείωση της τάσης των εν λόγω ουσιών να αντιδρούν για να σχηματίσουν κυανιδική ένωση. Οι κύριοι παράγοντες που επιδρούν είναι η συγκέντρωση πρόδρομων ουσιών (π.χ. υδροκυανικό οξύ και κυανιούχα άλατα) και οι συνθήκες αποθήκευσης, όπως η έκθεση σε φως και η θερμοκρασία.

                  5.

                  Παρ' όλο που δεν έχει διαπιστωθεί έως σήμερα ισχυρή συσχέτιση μεταξύ του επιπέδου του υδροκυανικού οξέος και του καρβαμιδικού αιθυλεστέρα, είναι προφανές ότι, υπό ορισμένες προϋποθέσεις, υψηλές συγκεντρώσεις υδροκυανικού οξέος οδηγούν σε υψηλότερα επίπεδα καρβαμιδικού αιθυλεστέρα. Μια πιθανή αύξηση όσον αφορά τον σχηματισμό καρβαμιδικού αιθυλεστέρα συνδέθηκε με επίπεδα ίσα ή μεγαλύτερα από 1 mg/l υδροκυανικού οξέος στο τελικό προϊόν απόσταξης (1)
                      (2). Με βάση την κτηθείσα πείρα, μπορεί να θεωρηθεί ότι από 1 mg υδροκυανικού οξέος μπορεί να σχηματιστεί σε μη- ισομοριακή σχέση μέχρι 0,4 mg καρβαμιδικού αιθυλεστέρα.

                  6.

                  Το μέρος I δίνει λεπτομερή στοιχεία της παραγωγικής διαδικασίας. Το μέρος II περιέχει συγκεκριμένες συστάσεις που βασίζονται στις ορθές παρασκευαστικές πρακτικές (ΟΠΠ).

            I.   ΠΕΡΙΓΡΑΦΗ ΤΗΣ ΠΑΡΑΓΩΓΙΚΗΣ ΔΙΑΔΙΚΑΣΙΑΣ

                  7.

                  Η παραγωγική διαδικασία για αποστάγματα φρούτων και αποστάγματα στεμφύλων φρούτων περιλαμβάνει πολτοποίηση και ζύμωση ολόκληρου του φρούτου, που ακολουθείται από απόσταξη. Η διαδικασία κατά κανόνα ακολουθεί τα βήματα που απαριθμούνται παρακάτω:

                              —

                              σύνθλιψη ολόκληρου του ώριμου φρούτου·

                              —

                              ζύμωση του πολτού σε δεξαμενές ανοξείδωτου χάλυβα ή άλλα κατάλληλα δοχεία ζύμωσης·

                              —

                              μεταφορά του πολτού που έχει υποστεί ζύμωση στη διάταξη απόσταξης, που συχνά είναι χάλκινος άμβυκας·

                              —

                              θέρμανση του πολτού που έχει υποστεί ζύμωση με κατάλληλη μέθοδο θέρμανσης ώστε να εξατμιστεί βραδέως η αλκοόλη·

                              —

                              ψύξη των ατμών της αλκοόλης σε κατάλληλη (π.χ. από ανοξείδωτο χάλυβα) στήλη, όπου συμπυκνώνεται και συλλέγεται·

                              —

                              διαχωρισμός τριών διαφορετικών κλασμάτων αλκοόλης: «κεφαλή της απόσταξης», «καρδιά της απόσταξης», «ουρά της απόσταξης».

                  8.

                  Κατά την απόσταξη, πρώτα εξατμίζεται η κεφαλή της απόσταξης. Μπορεί συνήθως να αναγνωριστεί από το χαρακτηριστικό άρωμα διαλύτη ή λάκας της. Αυτό το κλάσμα είναι γενικά ακατάλληλο για κατανάλωση και πρέπει να απορρίπτεται.

                  9.

                  Κατά τη διαδικασία της μεσαίας απόσταξης (της «καρδιάς της απόσταξης»), αποστάζεται η αιθυλική αλκοόλη (αιθανόλη), η κύρια αλκοόλη σε όλα τα αποστάγματα. Αυτό το μέρος της διαδικασίας της απόσταξης, όπου η περιεκτικότητα των πτητικών ουσιών, πλην της αιθανόλης, είναι η χαμηλότερη και όπου βρίσκονται τα αγνότερα αρώματα των φρούτων, συλλέγεται πάντα.

                  10.

                  Η «ουρά» της απόσταξης περιλαμβάνει οξικό οξύ και ζυμέλαια, που συχνά ταυτοποιούνται από τα δυσάρεστα οξώδη και φυτικά αρώματα. Απορρίπτονται επίσης, αλλά μπορούν να αποσταχθούν εκ νέου, επειδή κάποια ποσότητα αιθανόλης περιλαμβάνεται πάντοτε στην «ουρά της απόσταξης».

            II.   ΣΥΝΙΣΤΩΜΕΝΕΣ ΠΡΑΚΤΙΚΕΣ ΜΕ ΒΑΣΗ ΤΙΣ ΟΡΘΕΣ ΠΑΡΑΣΚΕΥΑΣΤΙΚΕΣ ΠΡΑΚΤΙΚΕΣ (ΟΠΠ)

         Πρώτες ύλες και προετοιμασία πολτού φρούτων

                  11.

                  Οι πρώτες ύλες και η προετοιμασία του πολτού φρούτων πρέπει να είναι κατάλληλα για να αποφευχθεί η απελευθέρωση υδροκυανικού οξέος, πρόδρομης ουσίας του καρβαμιδικού αιθυλεστέρα.

                  12.

                  Τα πυρηνόκαρπα φρούτα πρέπει να είναι υψηλής ποιότητας, να μην έχουν υποστεί μηχανική βλάβη και να μην είναι μικροβιολογικά αλλοιωμένα, δεδομένου ότι φρούτα που έχουν υποστεί μηχανική βλάβη καθώς και τα αλλοιωμένα φρούτα μπορεί να περιέχουν περισσότερες ελεύθερες κυανιούχες ενώσεις.

                  13.

                  Τα φρούτα πρέπει, κατά προτίμηση, να έχουν υποβληθεί σε αφαίρεση του πυρήνα.

                  14.

                  Αν δεν έχει αφαιρεθεί ο πυρήνας, η πολτοποίηση θα πρέπει να γίνει ήπια ώστε να μην συνθλιβεί ο πυρήνας. Εάν είναι δυνατόν, οι πυρήνες θα πρέπει να απομακρύνονται από τον πολτό.

         Ζύμωση

                  15.

                  Επιλεγμένα στελέχη ζυμών για παραγωγή αλκοόλης πρέπει να προστίθενται στα πολτοποιημένα φρούτα, σύμφωνα με τις οδηγίες προς τους χρήστες.

                  16.

                  Τα πολτοποιημένα φρούτα που έχουν υποστεί ζύμωση πρέπει να αποτελούν αντικείμενο χειρισμών με υψηλά πρότυπα υγιεινής, ενώ πρέπει και να ελαχιστοποιηθεί η έκθεση στο φως. Ο πολτός των φρούτων που έχει υποστεί ζύμωση και περιέχει πυρήνες θα πρέπει να αποθηκεύεται το συντομότερο δυνατόν πριν από την απόσταξη, καθώς υδροκυανικό οξύ μπορεί επίσης να απελευθερωθεί από ακέραιους πυρήνες κατά τη διάρκεια πιο μακροχρόνιας αποθήκευσης του πολτού.

         Εξοπλισμός απόσταξης

                  17.

                  Ο εξοπλισμός απόσταξης και η διαδικασία απόσταξης πρέπει να είναι κατάλληλα για να εξασφαλιστεί ότι το υδροκυανικό οξύ δεν μεταφέρεται στο απόσταγμα.

                  18.

                  Ο εξοπλισμός απόσταξης πρέπει να περιλαμβάνει αυτόματες διατάξεις έκπλυσης και χάλκινους καταλυτικούς μετατροπείς. Οι αυτόματες διατάξεις έκπλυσης θα διατηρούν τους αποστακτήρες καθαρισμένους, ενώ οι χάλκινοι καταλυτικοί μετατροπείς θα δεσμεύουν το υδροκυανικό οξύ πριν να περάσει στο απόσταγμα.

                  19.

                  Οι αυτόματες διατάξεις έκπλυσης δεν είναι αναγκαίες στην περίπτωση ασυνεχούς απόσταξης. Ο εξοπλισμός απόσταξης πρέπει να καθαρίζεται με συστηματικές και ενδελεχείς διαδικασίες καθαρισμού.

                  20.

                  Σε ορισμένες περιπτώσεις, όταν δεν χρησιμοποιούνται χάλκινοι καταλυτικοί μετατροπείς ή άλλοι εξειδικευμένοι διαχωριστές των κυανιούχων αλάτων, πρέπει να προστίθενται ενώσεις χαλκού στον πολτό φρούτων που έχει υποστεί ζύμωση πριν από την απόσταξη. Ο σκοπός των ενώσεων χαλκού είναι να δεσμεύουν το υδροκυανικό οξύ. Οι ενώσεις χαλκού πωλούνται σε ειδικά καταστήματα και πρέπει να χρησιμοποιούνται πολύ προσεκτικά σύμφωνα με τις οδηγίες του κατασκευαστή. Τα παρασκευάσματα αυτά περιέχουν ιόντα χαλκού (I) που δεσμεύουν το υδροκυανικό οξύ. Τα ιόντα χαλκού (II) είναι άνευ αντικειμένου και δεν θα πρέπει να χρησιμοποιούνται.

                  21.

                  Ενώ αφενός τα ιόντα χαλκού μπορούν να παρεμποδίσουν τον σχηματισμό πρόδρομων ουσιών καρβαμιδικού αιθυλεστέρα στον πολτό και στον αποστακτήρα, αφετέρου μπορούν να ευνοήσουν το σχηματισμό καρβαμιδικού αιθυλεστέρα στο απόσταγμα. Κατά συνέπεια, η χρήση ενός συμπυκνωτή από ανοξείδωτο χάλυβα στο τέλος της αποστακτικής συσκευής και όχι χάλκινου συμπυκνωτή θα περιορίσει την παρουσία χαλκού στο απόσταγμα και θα μειώσει το ποσοστό σχηματισμού καρβαμιδικού αιθυλεστέρα.

         Διαδικασία απόσταξης

                  22.

                  Οι πυρήνες που βρίσκονται στον πολτό που έχει υποστεί ζύμωση δεν πρέπει να αναρροφώνται στη διάταξη απόσταξης.

                  23.

                  Η απόσταξη πρέπει να πραγματοποιείται με τέτοιον τρόπο, ώστε η αλκοόλη να εξατμίζεται με βραδύ ρυθμό (δηλαδή με τη χρήση ατμού αντί γυμνής φλόγας ως πηγής θερμότητας).

                  24.

                  Το πρώτο κλάσμα του αποστάγματος, η «κεφαλή της απόσταξης», πρέπει να διαχωρίζεται προσεκτικά.

                  25.

                  Το μεσαίο κλάσμα, η «καρδιά της απόσταξης», πρέπει στη συνέχεια να συλλέγεται και να αποθηκεύεται σε σκοτεινό χώρο. Όταν η περιεκτικότητα σε αλκοόλη φτάνει το 50 % vol. στο δοχείο συλλογής, η συλλογή πρέπει να μετατίθεται στην «ουρά της απόσταξης», έτσι ώστε ο τυχόν καρβαμιδικός αιθυλεστέρας που μπορεί να έχει σχηματιστεί να διαχωρίζεται στο κλάσμα της ουράς της απόσταξης.

                  26.

                  Η διαχωρισμένη ουρά της απόσταξης, που πιθανώς περιέχει καρβαμιδικό αιθυλεστέρα, πρέπει να συλλέγεται και, εάν χρησιμοποιείται για εκ νέου απόσταξη, πρέπει να αποστάζεται εκ νέου ξεχωριστά. Ωστόσο, για μείωση της συγκέντρωσης καρβαμιδικού αιθυλεστέρα είναι προτιμότερο να απορριφθεί η ουρά.

         Έλεγχοι στο απόσταγμα, στην εκ νέου απόσταξη και στην αποθήκευση

         Υδροκυανικό οξύ:

                  27.

                  Τα αποστάγματα πρέπει να ελέγχονται τακτικά ως προς το επίπεδο υδροκυανικού οξέος. Ο καθορισμός πρέπει να πραγματοποιείται με κατάλληλες δοκιμές, είτε με συσκευασίες ταχείας δοκιμής του επιπέδου του υδροκυανικού οξέος είτε, εναλλακτικά, από ειδικευμένο εργαστήριο.

                  28.

                  Εάν η συγκέντρωση υδροκυανικού οξέος στο απόσταγμα υπερβαίνει το επίπεδο του 1 mg/l, συνιστάται εκ νέου απόσταξη με καταλυτικούς μετατροπείς ή ενώσεις χαλκού (βλέπε σημεία 18 και 20), όπου ενδείκνυται.

                  29.

                  Τα αποστάγματα με επίπεδα υδροκυανικού οξέος κοντά στο 1 mg/l πρέπει, στην ιδανική περίπτωση, επίσης να αποστάζονται εκ νέου ή, όταν αυτό δεν είναι δυνατόν, να αποθηκεύονται σε αδιαφανείς φιάλες ή καλυμμένα κουτιά με χρόνο αποθήκευσης κατά το δυνατόν μικρότερο ώστε να αποφευχθεί ο σχηματισμός καρβαμιδικού αιθυλεστέρα κατά την αποθήκευση.

         Καρβαμιδικός αιθυλεστέρας:

                  30.

                  Η δοκιμή καρβαμιδικού αιθυλεστέρα συνιστάται για αποστάγματα στα οποία η ένωση μπορεί να έχει ήδη σχηματιστεί (π.χ. αποστάγματα με άγνωστο ιστορικό παραγωγής, υψηλότερα επίπεδα κυανιούχου άλατος, αποθήκευση σε φωτεινό χώρο ή σε υψηλές θερμοκρασίες). Το επίπεδο καρβαμιδικού αιθυλεστέρα μπορεί να αποτελέσει αντικείμενο δοκιμής μόνο από ειδικευμένο εργαστήριο.

                  31.

                  Εάν το απόσταγμα παρουσιάζει συγκέντρωση καρβαμιδικού αιθυλεστέρα που υπερβαίνει το επίπεδο-στόχο του 1 mg/l, πρέπει να αποσταχθεί εκ νέου, εφόσον κρίνεται ενδεδειγμένο.

         (1)  Christoph, N., Bauer-Christoph C., Maßnahmen zur Reduzierung des Ethylcarbamatgehaltes bei der Herstellung von Steinobstbränden (I), Kleinbrennerei 1998· 11: 9-13.

         (2)  Christoph, N., Bauer-Christoph C., Maßnahmen zur Reduzierung des Ethylcarbamatgehaltes bei der Herstellung von Steinobstbränden (II), Kleinbrennerei 1999· 1: 5-13.


Avis juridique important

|

31974H0390

74/390/ΕΟΚ: Σύσταση της Επιτροπής, της 17ης Ιουλίου 1974, προς τα κράτη μέλη, εκτός από την Ιταλική Δημοκρατία, περί των ιδιαίτερων μέτρων που πρέπει να ληφθούν σχετικά με τον Φ.Π.Α. κατά την πώληση βοΐου κρέατος στους καταναλωτές

Επίσημη Εφημερίδα αριθ. L 206 της 27/07/1974 σ. 0049 - 0049

/* Δεν υπάρχει επίσημη ελληνική μετάφραση του εγγράφου αυτού           διότι δεν περιλαμβανόταν στην ελληνική Ειδική Έκδοση. Δεν           περιλαμβάνονταν στην ελληνική Ειδική Έκδοση:           - Πράξεις που δεν ίσχυαν πλέον την ημερομηνία προσχώρησης της           Ελλάδας (01/01/1981)           - Πράξεις που καταργήθηκαν αυτόματα κατά την προσχώρηση (π.χ.           ορισμένες συμφωνίες μεταξύ της Κοινότητας και της Ελλάδας)           - Πράξεις δεσμευτικές μόνο για τους αποδέκτες τους, που είναι           συνεπώς αυθεντικές μόνο στη γλώσσα στην οποία συντάχθηκαν           - Μη δεσμευτικές πράξεις           - Πράξεις που δεν θεωρήθηκαν αρκετά σημαντικές ώστε να           συμπεριληφθούν           - Ορισμένες πράξεις που ακυρώθηκαν κατά τη δημιουργία της Ειδικής           Έκδοσης */           /* oknogr81 */


title: Σύσταση της Επιτροπής, της 11ης Μαρτίου 2010 , σχετικά με τα μέτρα αυτοπροστασίας και την πρόληψη των πειρατικών πράξεων και των ένοπλων επιθέσεων σε πλοία (Κείμενο που παρουσιάζει ενδιαφέρον για τον ΕΟΧ)

text:
               17.3.2010

               EL

               Επίσημη Εφημερίδα της Ευρωπαϊκής Ένωσης

               L 67/13

         ΣΫΣΤΑΣΗ ΤΗΣ ΕΠΙΤΡΟΠΉΣ
   της 11ης Μαρτίου 2010
   σχετικά με τα μέτρα αυτοπροστασίας και την πρόληψη των πειρατικών πράξεων και των ένοπλων επιθέσεων σε πλοία
   (Κείμενο που παρουσιάζει ενδιαφέρον για τον ΕΟΧ)
   (2010/159/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 292,
   Εκτιμώντας τα ακόλουθα:

               (1)

               Ενόψει της αναζωπύρωσης των πράξεων πειρατείας ανοιχτά των ακτών της Σομαλίας, η Επιτροπή Ναυτικής Ασφάλειας (MSC) του Διεθνούς Ναυτιλιακού Οργανισμού (IMO), στην 86η σύνοδό της από τις 27 Μαΐου έως τις 5 Ιουνίου 2009, ενέκρινε σειρά μέτρων με διάφορες εγκυκλίους της, οι οποίες είτε επικαιροποιούν τις ήδη ισχύουσες γενικές συστάσεις για τα μέτρα καταπολέμησης των πράξεων πειρατείας και των ένοπλων ληστειών, είτε καθορίζουν ειδικά μέτρα για την αντιμετώπιση των πράξεων πειρατείας στον Κόλπο του Άντεν και στα ανοικτά των ακτών της Σομαλίας.

               (2)

               Η εγκύκλιος MSC.1/εγκ. 1334 της 23ης Ιουνίου 2009 παραθέτει «κατευθυντήριες αρχές προς πλοιοκτήτες, φορείς εκμετάλλευσης, πλοιάρχους και πληρώματα των πλοίων, για την πρόληψη και την καταστολή των πειρατικών επιθέσεων και των ένοπλων ληστειών στα ανοικτά των ακτών της Σομαλίας». Η εν λόγω εγκύκλιος περιλαμβάνει πλήρη σειρά μέτρων, τα οποία είναι δυνατόν να λαμβάνονται στα πλοία σε κάθε περίπτωση για να αποφεύγονται οι επιθέσεις ή, όταν τα πλοία δέχονται τέτοια επίθεση, να μειώνονται στο ελάχιστο οι κίνδυνοι για το πλήρωμα και το πλοίο.

               (3)

               Η εγκύκλιος MSC.1/εγκ. 1332 της 16ης Ιουνίου 2009 περιέχει τα μέτρα για «βέλτιστες πρακτικές διαχείρισης» όπως ονομάζονται με σκοπό να αποφεύγονται, να αποτρέπονται ή να επιβραδύνονται οι πράξεις πειρατείας στον Κόλπο του Άντεν και στα ανοικτά των ακτών της Σομαλίας («Best Management Practices to Avoid, Deter or Delay ACTS of Piracy in the Gulf of Aden and off the Coast of Somalia»), τα οποία εκπόνησαν οι εταίροι του ναυτιλιακού κλάδου σε εθελοντική βάση και υποστήριξαν και ενθάρρυναν τα συμβαλλόμενα μέρη καθώς επείγει η αντιμετώπιση των απειλών στα ανοικτά της Σομαλίας. Οι εταίροι του ναυτιλιακού κλάδου επικαιροποίησαν τα μέτρα αυτά σε δεύτερη έκδοση της εγκυκλίου, η οποία διανεμήθηκε με τον αριθμό MSC.1/εγκ. 1335 στις 29 Σεπτεμβρίου 2009.

               (4)

               Μολονότι τα μέτρα που περιλαμβάνουν αυτές οι εγκύκλιοι του ΙΜΟ δεν είναι υποχρεωτικού και δεσμευτικού χαρακτήρα, το έκδηλο συμφέρον για βελτίωση της ασφάλειας στη ναυτιλία οδηγεί στη διασφάλιση ότι τα πλοία που φέρουν τη σημαία κράτους μέλους είναι θωρακισμένα κατά τον καλύτερο δυνατό τρόπο με βάση τις σύγχρονες γνώσεις, όταν εκτίθενται σε ζώνες ναυτιλίας με υψηλό κίνδυνο πειρατείας και ένοπλων επιθέσεων.

               (5)

               Οι πειρατικές πράξεις και οι ένοπλες επιθέσεις σε πλοία είναι συχνά, από τη φύση τους, βίαιες και συνιστούν σοβαρή απειλή σε πολλές περιοχές του κόσμου, πέραν της κατάστασης που επικρατεί σήμερα στα ανοικτά της Σομαλίας, στον Κόλπο του Άντεν και στον Ινδικό Ωκεανό.

               (6)

               Τα στοιχεία του 2008 που αφορούν την πειρατεία είναι τα υψηλότερα από την εποχή της πρώτης απογραφής που πραγματοποίησε το Διεθνές Ναυτιλιακό Γραφείο το 1991 με 293 επιθέσεις σε πλοία, 49 καταλήψεις πλοίων, 889 ναυτικούς ομήρους, 11 νεκρούς, 21 αγνοούμενους οι οποίοι θεωρούνται νεκροί. Από το 2008, οι επιθέσεις και οι εκτροπές πλοίων έχουν αυξηθεί σημαντικά στα ανοικτά της Σομαλίας, στον Κόλπο του Άντεν και στον Ινδικό Ωκεανό. Πολλά είναι τα πλοία που δέχθηκαν επίθεση και καταλήφθηκαν από πειρατές, οι οποίοι κρατούν δέσμια τα πληρώματα εν αναμονή της καταβολής λύτρων για την ελευθέρωσή τους. Οι περίοδοι κράτησης διαρκούν πολλές εβδομάδες, ή ακόμη και μήνες, και είναι απαράδεκτες και ταυτόχρονα πολύ δύσκολες για τους κρατούμενους ναυτικούς.

               (7)

               Αύξηση των επιθέσεων στον Ινδικό Ωκεανό και τον Κόλπο του Άντεν έχει παρατηρηθεί από τις αρχές του 2009, παρά κάποια ανάπαυλα κατά τη διάρκεια του θέρους, λόγω των μουσσώνων και των δύσκολων συνθηκών πλοήγησης για τους πειρατές. Οι πειρατές πραγματοποίησαν τουλάχιστον 164 επιθέσεις το 2009, 48 από τις οποίες είχαν ως αποτέλεσμα την κατάληψη του πλοίου.

               (8)

               Οι «βέλτιστες πρακτικές διαχείρισης» συνιστούν στις ναυτιλιακές εταιρείες και στα πλοία να εγγράφονται εκ των προτέρων στον ιστότοπο του Κέντρου Ναυτικής Ασφάλειας του Κέρατος της Αφρικής (http://www.mschoa.org) πριν διέλθουν από τον Κόλπο του Άντεν. Τα εγγεγραμμένα πλοία παραλαμβάνουν όλες τις διαθέσιμες πληροφορίες για την κατάσταση σε αυτή τη ζώνη πλοήγησης και παρακολουθούνται από τις δυνάμεις της επιχείρησης EU NAVFOR-ATALANTA, με αποτέλεσμα να διατρέχουν μικρότερο κίνδυνο επίθεσης. Ωστόσο, άνω του ενός τρίτου των διερχόμενων πλοίων συνεχίζουν να μην εγγράφονται στο Κέντρο Ναυτικής Ασφάλειας του Κέρατος της Αφρικής και, κατά συνέπεια, δεν μπορούν να επωφεληθούν από τα μέτρα που έχουν τεθεί σε εφαρμογή για την ασφαλή διέλευση από αυτή την περιοχή.

               (9)

               Στις 15 Ιουνίου 2009, το Συμβούλιο της Ευρωπαϊκής Ένωσης αποφάσισε να παρατείνει από τις 13 Δεκεμβρίου 2009 για ένα έτος τη στρατιωτική επιχείρηση EU NAVFOR-ATALANTA της Ευρωπαϊκής Ένωσης με σκοπό την αποτροπή, την πρόληψη και την καταστολή των πειρατικών πράξεων και των ένοπλων ληστειών στα ανοικτά των ακτών της Σομαλίας. Η εν λόγω στρατιωτική επιχείρηση είναι η πρώτη ναυτική επιχείρηση που διεξάγεται στο πλαίσιο της ευρωπαϊκής πολιτικής ασφάλειας και άμυνας (ΕΠΑΑ). Το Συμβούλιο έχει, πράγματι, διαπιστώσει ότι η πειρατεία στα ανοικτά των ακτών της Σομαλίας συνεχίζει να συνιστά σημαντική απειλή για τη ναυτιλία στην περιοχή αυτή.

               (10)

               Επειδή οι επιχειρήσεις αυτές είναι συμπληρωματικές των δράσεων που διεξάγονται στο πλαίσιο της επιχείρησης EU NAVFOR-ATALANTA, η αποτελεσματική και εναρμονισμένη εφαρμογή των προληπτικών μέτρων που συστήνουν οι εγκύκλιοι MSC.1/εγκ. 1334 και MSC.1/εγκ. 1335 θα ευνοήσει οπωσδήποτε την αποτελεσματική προστασία των πλοίων που αποφάσισε το Συμβούλιο στο πλαίσιο της καταπολέμησης της πειρατείας στα ανοικτά των ακτών της Σομαλίας.

               (11)

               Εναπόκειται στα κράτη μέλη να θέσουν σε εφαρμογή τα μέτρα για την ενίσχυση της ασφάλειας στη ναυτιλία και να διασφαλισθεί ότι διατίθενται και παρέχονται προς το σκοπό αυτό όλα τα αναγκαία μέσα,

         ΕΚΔΙΔΕΙ ΤΗΝ ΠΑΡΟΥΣΑ ΣΥΣΤΑΣΗ:
   1.   Τα κράτη μέλη καλούνται να μεριμνήσουν για την αποτελεσματική και εναρμονισμένη εφαρμογή των προληπτικών μέτρων για να αντιμετωπισθούν οι απειλές κατά των πλοίων σε περίπτωση πειρατικών πράξεων και ένοπλων επιθέσεων. Τα μέτρα αυτά, τα οποία έχουν ήδη προσδιορισθεί και κωδικοποιηθεί, τυγχάνουν της ευρείας υποστήριξης του Διεθνούς Ναυτιλιακού Οργανισμού (IMO) και των εταίρων του ναυτιλιακού κλάδου.
   2.   Μέτρα γενικής φύσεως

               2.1.

               Τα κράτη μέλη καλούνται να γνωστοποιήσουν στους εγγεγραμμένους τους φορείς εκμετάλλευσης την εγκύκλιο MSC.1/εγκ. 1334 που εξέδωσε στην 86η σύνοδό της η Επιτροπή Ναυτικής Ασφάλειας (MSC) του Διεθνούς Ναυτιλιακού Οργανισμού (IMO), στην οποία αναφέρονται και επικαιροποιούνται τα προληπτικά μέτρα αυτοπροστασίας, τα οποία καλούνται τα πλοία και οι ναυτιλιακές εταιρείες να θέσουν σε εφαρμογή για να καταπολεμήσουν τις πειρατικές πράξεις και τις ένοπλες επιθέσεις οπουδήποτε διατρέχουν τέτοιο κίνδυνο, σύμφωνα με τις διατάξεις του διεθνούς ναυτιλιακού κώδικα για την ασφάλεια των πλοίων και των λιμενικών εγκαταστάσεων (κώδικας ISPS).

               2.2.

               Τα κράτη μέλη καλούνται να ελέγχουν ιδίως εάν τα πλοία είναι επαρκώς και ποιοτικά επανδρωμένα σύμφωνα με τον κανόνα 4.28 του μέρους B του κώδικα ISPS που έχει καταστεί υποχρεωτικός με βάση το άρθρο 3 παράγραφος 5 του κανονισμού (ΕΚ) αριθ. 725/2004 του Ευρωπαϊκού Κοινοβουλίου και του Συμβουλίου (1).

         3.   Ειδικά μέτρα για την κατάσταση στα ανοικτά των ακτών της Σομαλίας

               3.1.

               Τα κράτη μέλη καλούνται να γνωστοποιήσουν στους εγγεγραμμένους τους φορείς εκμετάλλευσης την εγκύκλιο MSC.1/εγκ. 1332 που εξέδωσε στην 86η σύνοδό της η Επιτροπή Ναυτικής Ασφάλειας (MSC) του Διεθνούς Ναυτιλιακού Οργανισμού (IMO) συμπληρωμένη από την εγκύκλιο MSC.1/εγκ. 1335, οι οποίες περιγράφουν σε διεθνές επίπεδο τα μέτρα για «βέλτιστες πρακτικές διαχείρισης με σκοπό να αποφεύγονται, να αποτρέπονται ή να επιβραδύνονται οι πράξεις πειρατείας στον Κόλπο του Άντεν και στα ανοικτά των ακτών της Σομαλίας», τα οποία οι εταίροι του ναυτιλιακού κλάδου δημοσιεύουν και επικαιροποιούν τακτικά.

               3.2.

               Τα κράτη μέλη καλούνται να προβούν στις αναγκαίες ενέργειες για να εξασφαλίσουν τη διάδοση των εν λόγω πρακτικών, να διαβιβάζουν τις περιοδικές επικαιροποιήσεις τους και να ελέγχουν την εφαρμογή των βέλτιστων πρακτικών διαχείρισης για να αποθαρρύνονται οι πειρατικές πράξεις στα ανοικτά των ακτών της Σομαλίας, όπως αυτές αναφέρονται στο παράρτημα της παρούσας σύστασης.

      Βρυξέλλες, 11 Μαρτίου 2010.

            Για την Επιτροπή

         Siim KALLAS

            Αντιπρόεδρος

      (1)  ΕΕ L 129 της 29.4.2004, σ. 6.

      ΠΑΡΑΡΤΗΜΑ

         Βέλτιστες διαχειριστικές πρακτικές για την αποτροπή της πειρατείας στον κόλπο του Άντεν και στα ανοικτά των ακτών της Σομαλίας

         (2η έκδοση — Αύγουστος 2009)

      Στην προσπάθεια καταπολέμησης της πειρατείας στον κόλπο του Άντεν και στα ανοικτά των ακτών της Σομαλίας, τις παρούσες βέλτιστες διαχειριστικές πρακτικές υποστηρίζουν οι κάτωθι διεθνείς φορείς εκπροσώπησης του ναυτιλιακού κλάδου:

                  1)

                  Διεθνής Οργάνωση Ανεξάρτητων Ιδιοκτητών Δεξαμενοπλοίων (Intertanko)

                  2)

                  Διεθνές Επιμελητήριο Εμπορικής Ναυτιλίας (ICS)

                  3)

                  Διεθνές ναυτιλιακό φόρουμ Εταιρειών Πετρελαίου (Ocimf)

                  4)

                  Βαλτικό και Διεθνές Ναυτιλιακό Συμβούλιο (Bimco)

                  5)

                  Εταιρεία διεθνών φορέων εκμετάλλευσης δεξαμενοπλοίων υγραεριοφόρων και σταθμών μεταφόρτωσης (Sigtto)

                  6)

                  Διεθνής ένωση πλοιοκτητών φορτηγών πλοίων ξηρού φορτίου (Intercargo)

                  7)

                  Διεθνής Όμιλος Φορέων Προστασίας και Αποζημιώσεων (IGP&I)

                  8)

                  Διεθνής ένωση κρουαζιερόπλοιων (CLIA)

                  9)

                  Διεθνής Ένωση Ναυτασφαλιστών (IUMI)

                  10)

                  Joint War Committee (JWC) & Joint Hull Committee (JHC)

                  11)

                  Διεθνές Ναυτιλιακό Γραφείο (IMB)

                  12)

                  Ευρωπαϊκή Ομοσπονδία Εργαζομένων στις Μεταφορές (ITF)

            Τις βέλτιστες διαχειριστικές πρακτικές υποστηρίζουν επίσης οι κάτωθι φορείς:

                  13)

                  Κέντρο Ναυτικής Ασφάλειας του Κέρατος της Αφρικής (Mschoa)

                  14)

                  Οργανισμός Εμπορικής Ναυτιλίας του ΗΒ (Ukmto Dubai)

                  15)

                  Γραφείο Συνδέσμου Ναυτιλίας (Marlo).

         Σχεδιασμός και επιχειρησιακές πρακτικές που συστήνονται σε πλοιοκτήτες, φορείς εκμετάλλευσης πλοίων, διαχειριστές και πλοιάρχους πλοίων που διέρχονται από τον κόλπο του Άντεν και ανοικτά των ακτών της Σομαλίας

         Σκοπός

                  1.

                  Σκοπός του παρόντος εγγράφου είναι να προταθούν βέλτιστες διαχειριστικές πρακτικές (ΒΔΠ) για την παροχή συνδρομής σε ναυτιλιακές εταιρείες και πλοία στην προσπάθεια αποφυγής πειρατικών επιθέσεων, αποτροπής επιθέσεων και καθυστέρησης επιτυχών επιθέσεων στον κόλπο του Άντεν και στα ανοικτά των ακτών της Σομαλίας. Οι οργανισμοί που γνωμοδότησαν για το παρόν έγγραφο αντιπροσωπεύουν τη συντριπτική πλειονότητα πλοιοκτητών και φορέων εκμετάλλευσης πλοίων που διέρχονται από την περιοχή.

                  2.

                  Οι οργανισμοί αυτοί ενθαρρύνουν τα μέλη τους να χρησιμοποιούν τις εν λόγω ΒΔΠ και να καταβάλλουν κάθε προσπάθεια για τη διάδοσή τους σε άλλους ενδιαφερόμενους ναυτιλιακών συμφερόντων με σκοπό την καταπολέμηση της πειρατείας στην περιοχή. Το παρόν έγγραφο συμπληρώνει τις κατευθύνσεις των εγκυκλίων MSC Circular MSC.1/Circ.1334 του ΔΝΟ.

         Συνήθη χαρακτηριστικά των επιθέσεων και διδάγματα

                  1.

                  Κατά τη διάρκεια του 2008 και στο πρώτο εξάμηνο του 2009 σημειώθηκε αύξηση των πειρατικών επιθέσεων σε εμπορικά πλοία στον κόλπο του Άντεν και στα ανοικτά των ακτών της Σομαλίας, καθώς και στην ευρύτερη περιοχή του βορειοδυτικού Ινδικού Ωκεανού. Οι περισσότερες επιθέσεις αρχικά σημειώνονταν στη βόρεια περιοχή του κόλπου του Άντεν, παρατηρήθηκαν όμως και επιθέσεις ακόμη πιο μακριά από τις ανατολικές ακτές της Σομαλίας.

                  2.

                  Από την ανάλυση των επιτυχών επιθέσεων συνάγεται ότι οι πειρατές εκμεταλλεύονται τα ακόλουθα κοινά αδύναμα σημεία:

                              α)

                              Χαμηλή ταχύτητα.

                              β)

                              Χαμηλό ύψος εξάλων.

                              γ)

                              Ακατάλληλος σχεδιασμός και διαδικασίες.

                              δ)

                              Προφανής έλλειψη ετοιμότητας ή/και έλλειψη εμφανών αυτοπροστατευτικών μέτρων.

                              ε)

                              Προφανής αργή αντίδραση του πλοίου.

                  3.

                  Στις επιθέσεις χρησιμοποιούνται συνήθως δύο ή περισσότερα μικρά ταχύπλοα (έως 25 κόμβων) ανοικτά σκάφη/ελαφρές λέμβοι που συχνά προσεγγίζουν από την πρύμνη ή την πλώρη του πλοίου.

                  4.

                  Η χρήση μεγαλύτερου πειρατικού «μητρικού πλοίου» που μεταφέρει πλήρωμα, εξοπλισμό, προμήθειες και ένα μικρότερο επιθετικό σκάφος επέτρεψε επιτυχείς επιθέσεις σε μεγαλύτερη απόσταση από τις ακτές.

                  5.

                  Χρειάζεται μεγαλύτερη επαγρύπνηση κατά την ανατολή και τη δύση του ηλίου, διότι οι περισσότερες επιθέσεις πραγματοποιούνται σε αυτές τις περιόδους της ημέρας.

                  6.

                  Τα ταχύτερα πλοία (15 κόμβων και άνω) δεν πρέπει να θεωρούνται ασφαλή από επιθέσεις, αν και η ταχύτητα είναι αποτελεσματική μορφή άμυνας. Στη συγκεκριμένη περιοχή παρατηρήθηκε χρήση μικρών πυροβόλων όπλων και πυραυλοκίνητων βομβίδων (RPG), σε μια προσπάθεια εκφοβισμού των πλοιάρχων των πλοίων ώστε να μειώσουν ταχύτητα. Ο πλους ολοταχώς στις περιπτώσεις αυτές έχει αποδειχθεί αποτελεσματικός.

                  7.

                  Οι περισσότερες απόπειρες πειρατείας απωθήθηκαν με επιτυχία από πληρώματα πλοίων που είχαν προβεί σε σχεδιασμό και εκπαίδευση πριν από τη διέλευση και χρησιμοποίησαν με αποτελεσματικό τρόπο παθητικά μέτρα αντιμετώπισης.

                  8.

                  Οι καιρικές συνθήκες επίσης και η κατάσταση της θάλασσας επηρεάζουν σε μεγάλο βαθμό την επιχειρησιακή ικανότητα των πειρατών. Άνεμοι που πνέουν με ταχύτητα άνω των 18 κόμβων και θαλάσσια κύματα άνω των 2 μέτρων θεωρείται ότι αρκούν για την προστασία όλων πλοίων εκτός από τα πιο ευάλωτα, όταν μάλιστα οι πλοίαρχοι λαμβάνουν πλήρως υπόψη τους τις βέλτιστες διαχειριστικές πρακτικές.

         Συνιστώμενες βέλτιστες διαχειριστικές πρακτικές

      1.   Εισαγωγή

      α)   Παρόλο που όπως αναγνωρίζεται ο πλοίαρχος έχει πάντοτε την απόλυτη διακριτική ευχέρεια να λάβει τα μέτρα που κρίνει κατάλληλα για να αποφύγει, να αποτρέψει ή να καθυστερήσει πειρατική επίθεση στη συγκεκριμένη περιοχή, το παρόν έγγραφο βέλτιστων πρακτικών απευθύνεται σε πλοιοκτήτες, φορείς εκμετάλλευσης πλοίων, πλοιάρχους και πληρώματα.
      β)   Ενδεχομένως δεν ενδείκνυνται για όλα τα πλοία όλα τα υπό συζήτηση μέτρα. Για το λόγο αυτό, στο πλαίσιο της ανάλυσης επικινδυνότητας, συνιστάται προηγουμένως εκτίμηση για να καθορίζεται ποια ΒΔΠ αρμόζει καλύτερα στο εκάστοτε πλοίο. Τα μέτρα που ακολουθούν έχουν πάντως αποδειχθεί σε γενικές γραμμές αποτελεσματικά:
      2.   Πριν από τη διέλευση — Γενικός σχεδιασμός

      α)   Γενικά

                  i)

                  Ο Οργανισμός Εμπορικής Ναυτιλίας του ΗΒ (Ukmto Dubai) είναι το πρώτο σημείο επαφής για τα πλοία στην περιοχή. Ο Ukmto Dubai, ο οποίος προσφέρει καθημερινή επικοινωνία μεταξύ πλοιάρχων και στρατιωτικών, συνομιλεί με τα πλοία και τα συνδέει απευθείας με το Κέντρο Ναυτικής Ασφάλειας του Κέρατος της Αφρικής (Mschoa) και με τους κυβερνήτες πλοίων του πολεμικού ναυτικού στη θάλασσα. Ο Ukmto Dubai ζητεί τακτική ενημέρωση για τη θέση και τις προβλεπόμενες κινήσεις των πλοίων. Χρησιμοποιεί τις πληροφορίες αυτές για να διατηρούν οι μονάδες του ναυτικού ακριβή εικόνα της ναυσιπλοΐας. (Βλέπε γλωσσάριο στο παράρτημα A για περαιτέρω λεπτομέρειες).

                  ii)

                  Το Κέντρο Ναυτικής Ασφάλειας του Κέρατος της Αφρικής (Mschoa) είναι η αρχή σχεδιασμού και συντονισμού των δυνάμεων της ΕΕ (EU Navfor) στον κόλπο του Άντεν και στα ανοικτά των ακτών της Σομαλίας. (Βλέπε γλωσσάριο στο παράρτημα A).

                  iii)

                  Το Γραφείο Συνδέσμου Ναυτιλίας (Marlo) λειτουργεί ως δίαυλος ανταλλαγής πληροφοριών μεταξύ των Πολυεθνικών Ναυτικών Δυνάμεων (CMF) και των εμπορικών ναυτιλιακών εταιρειών, τα πλοία των οποίων βρίσκονται στην περιοχή (βλέπε γλωσσάριο στο παράρτημα A).

                  iv)

                  Πριν από τη διέλευση από την περιοχή υψηλού κινδύνου, ο πλοιοκτήτης και ο πλοίαρχος πρέπει να διεξάγουν δική τους εκτίμηση του κινδύνου για την πιθανότητα και τις συνέπειες πειρατικών επιθέσεων κατά του πλοίου, με βάση τις πλέον πρόσφατες διαθέσιμες πληροφορίες. Στο αποτέλεσμα αυτής της εκτίμησης επικινδυνότητας πρέπει να προσδιορίζονται μέτρα πρόληψης, μετριασμού και ανάκτησης και να συνδυάζονται θεσμικές απαιτήσεις με συμπληρωματικά μέτρα για την καταπολέμηση της πειρατείας.

                  v)

                  Οι διαδικασίες διαχείρισης κρίσεων της εκάστοτε ναυτιλιακής εταιρείας περιλαμβάνουν κατάλληλα μέτρα για την αντιμετώπιση απειλών πειρατείας, στα οποία υιοθετούνται οι συνιστώμενες πρακτικές του ΔΝΟ και του υπόλοιπου ναυτιλιακού κλάδου, ανάλογα με τις ιδιαίτερες συνθήκες και τον τύπο του πλοίου.

                  vi)

                  Οι ναυτικές αρχές απαιτούν από το πλοίο έγκαιρη ειδοποίηση για την πρόθεση διέλευσής του, ώστε να είναι σε θέση να εντοπίζουν τα αδύνατα σημεία και να σχεδιάζουν κατάλληλα την προστασία του. Αυτό επιτυγχάνεται κυρίως με:

                              1.

                              Αρχική έκθεση στον Ukmto Dubai, (μήνυμα ηλεκτρονικού ταχυδρομείου ή φαξ).

                              2.

                              Αρχική έκθεση στο Marlo, (μήνυμα ηλεκτρονικού ταχυδρομείου ή φαξ).

                              3.

                              Επιπλέον, εάν προβλέπεται διέλευση από τον κόλπο του Άντεν, ή πλους εντός της περιοχής που ορίζεται από τις συντεταγμένες 12° Β, 58° Α και 10° Ν: καταγραφή των κινήσεων του πλοίου στο Mschoa [είτε επιγραμμικά (on line)] είτε με μήνυμα ηλεκτρονικού ταχυδρομείου ή φαξ).

                  vii)

                  Μολονότι πρέπει να λαμβάνονται μέτρα για την αποφυγή επιβίβασης των πειρατών στο πλοίο, προέχει η ασφάλεια του πληρώματος και των επιβατών.

            β)   Σχεδιασμός της ναυτιλιακής εταιρείας:
      Συνιστάται θερμά στους διαχειριστές ή/και τη διεύθυνση επιχειρήσεων να εγγραφούν στα τμήματα περιορισμένης χρήσης της ιστοσελίδας του Mschoa (www.mschoa.eu) για να έχουν πρόσβαση σε αυτή, να συμβουλεύονται τις πληροφορίες που περιέχει και να τις μεταφέρουν εφόσον χρειάζεται στο στόλο τους.

                  i)

                  4-5 ημέρες πριν εισέλθει το πλοίο στον διεθνώς συνιστώμενο διάδρομο διέλευσης [International Recommended Transit Corridor (IRTC)], ή σε περιοχή με συντεταγμένες 12 μοίρες βορείως ή 58 μοίρες ανατολικά ή 10 μοίρες νοτίως, το πλοίο πρέπει να έχει υποβάλει «εγγραφή κίνησης του πλοίου» στο Mschoa [επιγραμμικά (on line), με μήνυμα ηλεκτρονικού ταχυδρομείου ή φαξ]. Υποσημείωση: Η εγγραφή μπορεί να γίνει είτε από το πλοίο είτε από τη ναυτιλιακή εταιρεία.

                  ii)

                  Εξέταση της αξιολόγησης ασφαλείας του πλοίου (SSA) και εφαρμογή του σχεδίου ασφαλείας του πλοίου (SSP), όπως απαιτείται με βάση τον Διεθνή Κώδικα για την Ασφάλεια των Πλοίων και των Λιμενικών Εγκαταστάσεων (ISPS) για την αντιμετώπιση της απειλής πειρατείας.

                  iii)

                  Ο υπεύθυνος ασφάλειας της εταιρείας [Company Security Officer (CSO)] πρέπει να εξετάζει εάν υφίσταται σχέδιο έκτακτης ανάγκης για τη διέλευση από περιοχή υψηλού κινδύνου, εάν έχει τεθεί σε δοκιμή, έχει εξηγηθεί και συζητηθεί με τον πλοίαρχο και τον αξιωματικό ασφάλειας του πλοίου [Ship Security Officer (SSO)].

                  iv)

                  Επίγνωση των θαλάσσιων περιοχών ιδιαίτερα υψηλού κινδύνου που είναι γνωστές.

                  v)

                  Οδηγίες προς τον πλοίαρχο σχετικά με τις προτιμητέες και τις διαθέσιμες μεθόδους διέλευσης από την περιοχή (διέλευση κατά ομάδες, διέλευση κατά ομάδες με συνοδεία, με εθνική νηοπομπή κ.λπ.).

                  vi)

                  Διεξαγωγή περιοδικής εκπαίδευσης του πληρώματος.

                  vii)

                  Η παρουσία πρόσθετων ιδιωτικών φρουρών ασφαλείας είναι στη διακριτική ευχέρεια της ναυτιλιακής εταιρείας, δεν συνιστάται όμως η παρουσία ένοπλων φρουρών.

                  viii)

                  Εξέταση εάν χρειάζεται περαιτέρω αύξηση των αξιωματικών βάρδιας.

                  ix)

                  Εξέταση εάν χρειάζονται μέτρα αυτοπροστασίας [Self Protection Measures (SPM)] πριν από τη διέλευση από περιοχές περιοχών υψηλού κινδύνου.

            γ)   Σχεδιασμός του πλοιάρχου:

                  i)

                  Διαβίβαση της «αρχικής έκθεσης» στον Ukmto Dubai και στο Marlo (με μήνυμα ηλεκτρονικού ταχυδρομείου ή φαξ) κατά την είσοδο στην περιοχή αναφοράς μεταξύ Σουέζ και 78 μοίρες ανατολικά και 10 μοίρες νοτίως, βλέπε χάρτη αντιπειρατικού σχεδιασμού Q6099.

                  ii)

                  4-5 ημέρες πριν από την είσοδο στον διεθνώς συνιστώμενο διάδρομο διέλευσης (IRTC), ή σε περιοχή με συντεταγμένες 12 μοίρες βορείως, 58 μοίρες ανατολικά ή 10 μοίρες νοτίως, εξασφαλίζεται η υποβολή «εγγραφής κίνησης του πλοίου» στο Mschoa [επιγραμμικά (on line)], με μήνυμα ηλεκτρονικού ταχυδρομείου ή φαξ. Σημείωση: Η εγγραφή μπορεί να γίνει είτε από το πλοίο είτε από τη ναυτιλιακή εταιρεία. Εάν η εγγραφή πραγματοποιηθεί από τη ναυτιλιακή εταιρεία, οι πλοίαρχοι αρκούνται να βεβαιωθούν ότι οι εταιρείες τους έχουν καταγράψει ορθά τα στοιχεία τους στο Mschoa.

                  iii)

                  Πριν από τη διέλευση από την περιοχή συνιστάται διεξοδική ενημέρωση του πληρώματος.

                  iv)

                  Το αντιπειρατικό σχέδιο έκτακτης ανάγκης έχει αποδειχθεί άκρως αποτελεσματικό όταν εφαρμόζεται εκ των προτέρων. Πριν από την άφιξη στην περιοχή διεξάγεται άσκηση, το σχέδιο επανεξετάζεται και όλο το προσωπικό ενημερώνεται για τα καθήκοντά του, όπως επίσης εξοικειώνεται με το σήμα συναγερμού για πειρατική επίθεση.

                  v)

                  Συνιστάται στους πλοιάρχους να έχουν επίσης έτοιμο ένα σχέδιο επικοινωνίας έκτακτης ανάγκης, το οποίο να περιέχει όλους τους βασικούς αριθμούς κλήσης και τα προετοιμασμένα μηνύματα έκτακτης ανάγκης, τα οποία πρέπει να βρίσκονται πρόχειρα ή να εκτίθενται μονίμως κοντά στα χειριστήρια επικοινωνιών (π.χ. αριθμοί τηλεφώνου των Mschoa, IMB PRC, CSO κ.λπ. — βλέπε κατάλογο φορέων επαφής στο παράρτημα B).

                  vi)

                  Καθορισμός του συστήματος AIS του πλοίου (σήμα ένδειξης συναγερμού): με βάση τη σύμβαση Solas, εναπόκειται στη διακριτική ευχέρεια του πλοιάρχου να απενεργοποιήσει το AIS εφόσον πιστεύει ότι η χρήση του αυξάνει τον κίνδυνο για το πλοίο. Ωστόσο, για να έχουν στη διάθεσή τους οι ναυτικές δυνάμεις τα στοιχεία ιχνηλάτησης των πλοίων στον κόλπο του Άντεν, συνιστάται η διαβίβαση του AIS να είναι μεν συνεχής αλλά να περιορίζεται στα στοιχεία αναγνώρισης του πλοίου, της θέσης του, της πορείας του, της ταχύτητάς του, των συνθηκών πλεύσης του και των σχετικών με την ασφάλεια πληροφοριών. Στα ανοικτά των ακτών της Σομαλίας η απόφαση επαφίεται επίσης στον πλοίαρχο, οι ναυτικές δυνάμεις όμως συνιστούν να απενεργοποιείται τελείως το σύστημα. Σε περίπτωση αμφιβολιών, το θέμα επαληθεύεται από το Mschoa.

            3.   Σχεδιασμός ταξιδίου πριν από τη διέλευση

      α)   Συνιστάται στα πλοία να αναφέρουν τη μεσημβρινή θέση τους, την πορεία και την ταχύτητά τους, την προβλεπόμενη και την πραγματική ώρα άφιξής τους στον Ukmto Dubai και το Marlo επί όσο χρόνο επιχειρούν στην περιοχή.
      β)   Συνιστάται επίσης στα πλοία να αυξάνουν τη συχνότητα των αναφορών τους όταν πλέουν σε γνωστές περιοχές υψηλού κινδύνου/πειρατείας και να αναφέρουν όταν διέρχονται από το σημείο A ή B του κόλπου του Άντεν, όπως σημειώνεται στον αντιπειρατικό χάρτη Q6099.
      γ)   Εντός του κόλπου του Άντεν

                  i)

                  Η Eunavfor συνιστά θερμά στα πλοία να διέρχονται μέσω του IRTC. Τα πλοία που πλέουν από δυσμάς προς ανατολάς πρέπει να καταλαμβάνουν το βόρειο τμήμα του διαδρόμου και τα πλοία που πλέουν από ανατολάς προς δυσμάς το νότιο τμήμα του. Οι οδηγίες διέλευσης κατά ομάδες (GT) μέσα στον κόλπο του Άντεν όσον αφορά την ώρα και την ταχύτητα αναρτώνται στην ιστοσελίδα του Mschoa, εφόσον έχει σχηματισθεί GT.

                  ii)

                  Τα πλοία αποφεύγουν τα χωρικά ύδατα της Υεμένης κατά τη διέλευσή τους. Αυτό για λόγους κοινού διεθνούς δικαίου, καθώς δεν είναι δυνατόν στις διεθνείς στρατιωτικές δυνάμεις (όχι της Υεμένης) να προστατεύουν πλοία που υφίστανται επίθεση μέσα στα χωρικά ύδατα της Υεμένης.

                  iii)

                  Είναι δυνατόν να ζητηθεί από τα πλοία να αναπροσαρμόζουν τα σχέδια διέλευσής τους ώστε να συμμορφώνονται με τη σύσταση πορείας του Mschoa.

                  iv)

                  Τα πλοία που μετέχουν σε ομάδες δεν πρέπει να αναμένουν συνεχή συνοδεία πολεμικού πλοίου. Όλα τα πολεμικά πλοία μέσα στον κόλπο του Άντεν, είτε αυτά ανήκουν στην Eunavfor είτε είναι σε συντονισμό με αυτήν, πρέπει να γνωρίζουν τις συγκεκριμένες ομάδες μέσα στον κόλπο του Άντεν και να έχουν όλα τα στοιχεία των ευάλωτων σκαφών.

                  v)

                  Το Mschoa συνιστά θερμά στους πλοιάρχους να καταβάλλουν κάθε προσπάθεια για τον προγραμματισμό των περιόδων διέλευσης από τις περιοχές υψηλότατου κινδύνου του κόλπου του Άντεν, όταν πρόκειται για διέλευση κατά τη νύκτα (το Mschoa θα συμβουλεύει τα πλοία). Έχουν σημειωθεί ελάχιστες επιτυχείς επιθέσεις τη νύκτα.

            δ)   Εκτός του κόλπου του Άντεν

                  i)

                  Τα πλοία που πλέουν ανοικτά των ανατολικών ακτών της Σομαλίας πρέπει να συμβουλεύονται την ιστοσελίδα του Mschoa ή του Ukmto Dubai ώστε να λαμβάνουν τις πλέον πρόσφατες συστάσεις για τη διαδρομή τους.

                  ii)

                  Οι πλοίαρχοι πρέπει να ενημερώνουν επίσης τον Ukmto Dubai με τον συνήθη τρόπο για την πορεία και τα στοιχεία τους.

            ε)   Κατάλογο με όλα τα χρήσιμα στοιχεία επαφής περιέχει το παράρτημα B.
      4.   Πριν από τη διέλευση — Αμυντικά μέτρα

      α)   Ανάλογα με την επάνδρωση του πλοίου, εξασφαλίζεται η εκ των προτέρων προσαρμογή των συνήθων εργασιών στο πλοίο ώστε το πλήρωμα που είναι σε βάρδια να είναι σε καλή φυσική κατάσταση και πλήρως ενημερωμένο και να διατίθεται επαρκής αριθμός αξιωματικών βάρδιας. Ο πλοίαρχος και οι αξιωματικοί βάρδιας πρέπει να είναι εξοικειωμένοι με τους ελιγμούς ζιγκ-ζαγκ του εκάστοτε πλοίου, (σε όλες τις συνθήκες στη θάλασσα) και ιδίως με τις επιπτώσεις αυτών των ελιγμών στη μείωση της ταχύτητας του σκάφους.
      β)   Μειώνονται στο ελάχιστο ενδεχομένως οι εξωτερικές επικοινωνίες (ασύρματος, τηλεφωνικές συσκευές και πληροφορίες AIS) και περιορίζονται μόνον στη βασική επικοινωνία ασφάλειας και προστασίας και την ενημέρωση SOLAS, κατά τη διάρκεια της διέλευσης από τον κόλπο του Άντεν και ανοικτά των ακτών της Σομαλίας.
      γ)   Ενισχύονται η ετοιμότητα και οι εφεδρείες με τη χρήση πρόσθετων βοηθητικών μηχανημάτων, μεταξύ των οποίων γεννήτριες και σερβοκινητήρες.
      δ)   Αυξάνονται τα παρατηρητήρια/το πλήρωμα της γέφυρας.
      ε)   Επανδρώνεται το μηχανοστάσιο.
      στ)   Προστατεύεται και ελέγχεται η πρόσβαση στη γέφυρα, το μηχανοστάσιο, τον θάλαμο μηχανισμού κινήσεως του πηδαλίου, και σε όλους τους χώρους υποδοχής/εσωτερικούς χώρους. Όλα τα πιθανά σημεία εισόδου (θύρες, φινιστρίνια, στόμια αερισμού κ.λπ.) αξιολογούνται και ασφαλίζονται κατάλληλα, ειδικά εάν το πιθανό σημείο εισόδου κρίνεται αρκετά φαρδύ ώστε να εισέλθει επιτιθέμενος. Εξασφαλίζεται ένα μόνο σημείο πρόσβασης στους χώρους υποδοχής και τους εσωτερικούς χώρους εργασίας κατά την έναρξη διέλευσης από περιοχές υψηλού κινδύνου. Τυχόν εφαρμοζόμενα μέτρα δεν παρεμποδίζουν την έξοδο κινδύνου από τους εσωτερικούς χώρους, οι οποίοι πρέπει παράλληλα να παραμένουν ασφαλείς από την πρόσβαση πειρατών από έξω.
      ζ)   Σε περίπτωση έκτακτης ανάγκης, επιτρέπεται η επικοινωνία με πολεμικά πλοία μέσω του διαύλου VHF αριθ. 16 (εφεδρικός δίαυλος 08).
      η)   Ελέγχεται εάν όλες οι σκάλες και ο εξωτερικός εξοπλισμός έχουν στοιβαχθεί ή εάν βρίσκονται επάνω στο κατάστρωμα.
      θ)   Ελέγχεται εάν τα μέτρα αυτοπροστασίας που έχουν εκ των προτέρων τεθεί σε εφαρμογή παραμένουν κατάλληλα και εάν λειτουργούν σύμφωνα με το σχεδιασμό τους. Λαμβάνεται υπόψη ότι ενδεχομένως ορισμένα μηχανήματα υπολειτουργούν προσωρινά και άρα παρέχουν περιορισμένη προστασία.
      ι)   Εάν το πλοίο έχει συγκριτικά χαμηλό ύψος εξάλων, εξετάζεται εάν είναι δυνατόν να επεκταθεί η κουπαστή ώστε να αποτρέπεται η στερέωση αρπάγης. Ελέγχεται εάν η ιστοσελίδα του Mschoa περιέχει σχετικά παραδείγματα μέτρων.
      ια)   Συνιστάται η πρόβλεψη ενός σημείου συγκέντρωσης ή «οχυρού» σε περίπτωση πειρατικής επίθεσης και η δοκιμή των διαδικασιών ασφάλισης με σκοπό την καθυστέρηση πρόσβασης στο κυβερνείο του πλοίου και την εξοικονόμηση χρόνου. Το ιδεώδες είναι το σημείο αυτό να βρίσκεται μακριά από φρακτές και φινιστρίνια. Λόγω της συνεχιζόμενης συζήτησης σχετικά με τη χρήση των οχυρών και τη μέθοδο εφαρμογής τους, συνιστάται στους πλοιάρχους να συμβουλεύονται τακτικά το Mschoa.
      ιβ)   Εξετάζεται η ενδεχόμενη χρήση ανδρεικέλων στις κουπαστές για την προσομοίωση πρόσθετων παρατηρητηρίων. Ωστόσο, εάν το σχέδιο του πλοίου παρουσιάζει νεκρά σημεία στα παρατηρητήρια και εάν από την αξιολόγηση ασφάλειας διαπιστωθεί ο κίνδυνος αυτός, τότε χρειάζεται κάλυψη από ανθρώπινο δυναμικό.
      ιγ)   Συνιστάται οι πυροσβεστικές αντλίες ή/και οι πυροσβεστικοί σωλήνες να βρίσκονται υπό πίεση και έτοιμοι προς χρήση έξω από το κατάστρωμα γύρω από το πλοίο, ιδίως στα πιο αδύναμα σημεία.
      ιδ)   Δημιουργούνται ενδεχομένως υδατοφράκτες γύρω από το πλοίο για περαιτέρω αποτροπή επιβίβασης.
      ιε)   Χρησιμοποιούνται ενδεχομένως συρματοπλέγματα/φυσικά εμπόδια γύρω από την πρύμνη / τα χαμηλότερα σημεία πρόσβασης, κατάλληλα για την ασφάλεια και τη διαφυγή του πληρώματος.
      ιστ)   Χρησιμοποιείται ενδεχομένως εξοπλισμός παθητικής άμυνας.
      ιζ)   Χρησιμοποιούνται ενδεχομένως συσκευές νυκτερινής κατόπτευσης κατά τη νύκτα.
      ιη)   Τίθεται σε λειτουργία τηλεόραση κλειστού κυκλώματος (εφόσον υπάρχει).
      5.   Επιχειρήσεις κατά τη διέλευση

      α)   Το πλήρωμα του πλοίου δεν πρέπει να εκτίθεται ασκόπως σε κίνδυνο κατά την εφαρμογή αυτοπροστατευτικών μέτρων (ΑΠΜ).
      β)   Συνιστάται θερμά σε όλα τα πλοία μέσα στον κόλπο του Άντεν να ακολουθούν τον διεθνώς συνιστώμενο διάδρομο Διέλευσης (IRTC) και τις συμβουλές της ιστοσελίδας του Mschoa για το σχηματισμό ομάδων και τα προτεινόμενα χρονοδιαγράμματα.
      γ)   Εφιστάται επίσης η προσοχή των ναυτικών στην εγκύκλιο του ΔΝΟ SN.1 Circ. 281 της 4ης Αυγούστου 2009, «Πληροφορίες σχετικά με τον Διεθνώς Συνιστώμενο Διάδρομο Διέλευσης (IRTC) για τα πλοία που διέρχονται από τον κόλπο του Άντεν», στην οποία δηλώνεται ότι ο IRTC υπόκειται σε αλλαγές από τις στρατιωτικές αρχές ανάλογα με τις συνθήκες που επικρατούν. Συνεπώς συνιστάται στους ναυτικούς να ενημερώνονται σχετικά από την ιστοσελίδα του Mschoa στη διεύθυνση http://www.mschoa.org ή από τις σχετικές ανακοινώσεις των ναυτικών δυνάμεων.
      δ)   Εάν πρόκειται να ακολουθήσετε κάποια ομάδα (GT) μέσω του IRTC: η διέλευση πραγματοποιείται με την ταχύτητα της ομάδας, με επίγνωση όμως των δυνατοτήτων του πλοίου. (Μια συνήθης συμβουλή, π.χ., είναι, εάν η μέγιστη ταχύτητά σας είναι 16 κόμβοι, να ενταχθείτε σε ομάδα που έχει ταχύτητα 14 κόμβων και να έχετε ως εφεδρεία τους 2 υπόλοιπους κόμβους.)
      ε)   Εάν δεν πρόκειται να ακολουθήσετε κάποια ομάδα (GT) μέσω του IRTC: διατηρείται η μέγιστη ταχύτητα σε όλη την περιοχή υψηλού κινδύνου. (Μια συνήθης συμβουλή είναι, εάν η μέγιστη ταχύτητα είναι ανώτερη των 18 κόμβων, δεν μειώνεται η ταχύτητα εξαιτίας της ομάδας GT. Αντίθετα, διατηρείται η μέγιστη ταχύτητα με σκοπό τη διέλευση από την περιοχή υψηλού κινδύνου με σκότος κατά το δυνατόν.)
      στ)   Τα πλοία πρέπει να συμμορφώνονται πάντοτε με τους διεθνείς κανόνες πρόληψης σύγκρουσης στη θάλασσα. Οι πλοίαρχοι πρέπει να προσπαθούν να μην παρεμποδίζουν τον ασφαλή πλου των άλλων σκαφών όταν εισέρχονται στον IRTC ή όταν εξέρχονται από αυτόν. Τα φώτα πλοήγησης δεν πρέπει να σβήνονται τη νύκτα. Ακολουθούνται οι οδηγίες της αρμόδιας αρχής του κράτους σημαίας.
      ζ)   Το κατάστρωμα φωτίζεται μόνον εφόσον απαιτείται για λόγους ασφάλειας. Ο φωτισμός των σκιασμένων περιοχών γύρω από το κέλυφος του πλοίου μπορεί να διευρύνει την ορατότητα από τα παρατηρητήρια, πάντοτε όμως εφόσον συμβαδίζει με την ασφαλή πλοήγηση. Εφόσον υπάρχουν, και εφόσον κριθεί σκόπιμο, εξετάζεται το ενδεχόμενο άμεσης χρήσης των φώτων αναζήτησης του πλοίου με τηλεχειρισμό, εάν παρατηρηθεί ύποπτη δραστηριότητα γύρω από το σκάφος, καθώς η χρήση των φώτων αναζήτησης μπορεί να λειτουργήσει εκφοβιστικά και να αποτρέψει πιθανή επίθεση. (Συνήθης συμβουλή των ναυτικών δυνάμεων είναι η διέλευση να πραγματοποιείται μόνον με τα φώτα πλοήγησης).
      η)   Αναρτώνται φωτογραφίες των πειρατικών «μητρικών πλοίων» στη γέφυρα. Αναφέρεται αμέσως τυχόν εντοπισμός τους. Αναφέρονται όλοι οι εντοπισμοί ύποπτων μητρικών πλοίων στον Ukmto Dubai και τον IMB PRC. (Βλέπε παράρτημα Γ για παράδειγμα αναφοράς πειρατείας με σκοπό τη διαβίβαση πληροφοριών ή την αναφορά κάθε άλλης επίθεσης ή εντοπισμού.)
      θ)   Ο πλοίαρχος προσπαθεί να εκτιμήσει εάν υπάρχει απειλή όσο το δυνατόν πιο έγκαιρα. Μόλις ο πλοίαρχος διακρίνει απειλή, καλεί αμέσως τον Ukmto Dubai.
      ι)   Παρακολουθούνται συνεχώς και με όλα τα διαθέσιμα μέσα τυχόν ύποπτα σκάφη, ειδικά από την πρύμνη και από τον γοφό της πρύμνης.
      ια)   Το πλήρωμα προστατεύεται από έκθεσή του σε άσκοπο κίνδυνο. Στο κατάστρωμα πραγματοποιούνται μόνον οι βασικές εργασίες κατά τη διέλευση από την περιοχή υψηλού κινδύνου. Οι πλοίαρχοι κρατούν, κατά το δυνατόν, τα μέλη του πληρώματος μακριά από τους εξωτερικούς χώρους του καταστρώματος κατά τις νυκτερινές ώρες, παράλληλα δε μεριμνούν πάντοτε για την πλήρη και ορθή παρατήρηση.
      ιβ)   Χρησιμοποιούνται τα φώτα, οι κώδωνες συναγερμού και η δραστηριότητα του πληρώματος για να ειδοποιηθούν οι ύποπτοι πειρατείας ότι έγιναν αντιληπτοί.
      ιγ)   Στο εμπόριο διατίθενται και άλλα μη θανατηφόρα αμυντικά μέτρα, των οποίων μπορεί να εξετασθεί η χρήση· ωστόσο, τα μέτρα αυτά πρέπει να αξιολογούνται από τις εταιρείες όσον αφορά τα πλεονεκτήματά τους και τα ιδιαίτερα χαρακτηριστικά τους, καθώς και ως προς τα αδύναμα σημεία του συγκεκριμένου πλοίου.
      6.   Σε περίπτωση πειρατικής επίθεσης

      α)   Ακολουθείται το εκ των προτέρων καταρτισμένο σχέδιο έκτακτης ανάγκης του πλοίου.
      β)   Ενεργοποιείται το σχέδιο επικοινωνίας έκτακτης ανάγκης και γίνεται αμέσως αναφορά της επίθεσης στο πρώτο και κύριο σημείο επαφής σε περίπτωση επίθεσης, το οποίο είναι ο Ukmto Dubai. (Το Mschoa, ως το συνεχώς επανδρωμένο κέντρο παρακολούθησης της ναυτικής ασφάλειας για πειρατικές επιθέσεις στην περιοχή, συνεχίζει να λειτουργεί ως εφεδρικό σημείο επαφής σε περίπτωση επίθεσης).
      γ)   Ενεργοποιείται το σύστημα προειδοποίησης ασφάλειας πλοίου (SSAS), μέσω του οποίου ειδοποιείται ο υπεύθυνος ασφάλειας της ναυτιλιακής εταιρείας και το κράτος σημαίας. Οι αναφορές μετά από επίθεση διαβιβάζονται όσο το δυνατόν συντομότερα σε όλα τα αρμόδια κέντρα αναφοράς πειρατικών επιθέσεων, όπως εξηγείται στο τμήμα 9.
      δ)   Εάν ο πλοίαρχος έχει ασκήσει το δικαίωμα απενεργοποίησης του συστήματος αυτόματου εντοπισμού πλοίων (AIS) κατά τη διέλευση από περιοχή δραστηριοποίησης πειρατών, το επανενεργοποιεί σε περίπτωση πειρατικής επίθεσης.
      ε)   Ενεργοποιείται το ηχητικό σύστημα κινδύνου και πραγματοποιείται αναγγελία «πειρατικής επίθεσης» (ΠΕ) σύμφωνα με το σχέδιο έκτακτης ανάγκης του πλοίου.
      στ)   Γίνεται κλήση «Mayday» μέσω του διαύλου VHF αριθ. 16 (και του εφεδρικού διαύλου 08, ο οποίος παρακολουθείται από τις ναυτικές στρατιωτικές μονάδες). Αποστέλλεται μήνυμα κινδύνου μέσω του συστήματος DSC (κλήση ψηφιακής επιλογής) και του σταθμού Inmarsat-C, αναλόγως. Αποκαθίσταται τηλεφωνική επικοινωνία με τον Ukmto Dubai.
      ζ)   Αποτρέπεται η προσέγγιση του πλοίου από μικρά ταχύπλοα και αυξάνεται η ταχύτητα του πλοίου με παράλληλη αλλαγή πορείας εάν είναι δυνατόν (1). Οι πειρατές έχουν μεγαλύτερη δυσκολία να επιβιβασθούν στο πλοίο με:

                  i)

                  ταχύτητα του πλοίου άνω των 15 κόμβων.

                  ii)

                  ελιγμούς: προτείνεται στους πλοιάρχους να πραγματοποιούν, διατηρώντας την ταχύτητα του πλοίου, συνεχείς και μικρούς ελιγμούς ζιγκ-ζαγκ για μεγαλύτερες πιθανότητες αποτροπής της επιβίβασης πειρατών. Επιδιώκεται η έκθεση των πειρατών στον άνεμο/κύματα και στο πρωραίο κύμα και στα απόνερα της πρύμνης για να αποφευχθεί η προσέγγιση του πλοίου από τους πειρατές. Οι πλοίαρχοι και ο αξιωματικός βάρδιας πρέπει να γνωρίζουν τα χαρακτηριστικά χειρισμού και ελιγμών του πλοίου. Ιδιαίτερη προσοχή δίδεται στα αποτελέσματα των εντολών πηδαλιουχίας του πλοίου και στον ενδεχόμενο αντίκτυπό τους στην ταχύτητα του πλοίου.

            η)   Ενεργοποιούνται τα αμυντικά μέτρα με πυροσβεστικές αντλίες.
      θ)   Χρησιμοποιούνται ενδεχομένως τα εμπρόσθια φώτα του καταστρώματος για την προσέλκυση της προσοχής στο πλοίο και τον ορθό εντοπισμό του από τις στρατιωτικές δυνάμεις που καταφθάνουν για την παροχή βοήθειας σε πλοίο που υφίσταται επίθεση.
      ι)   Συγκεντρώνεται όλο το υπόλοιπο πλήρωμα σύμφωνα με το σχέδιο έκτακτης ανάγκης του πλοίου.
      7.   Σε περίπτωση επιβίβασης πειρατών

      α)   Πριν φθάσουν οι πειρατές στη γέφυρα, ενημερώνεται ο Ukmto Dubai και, εάν το επιτρέπει ο χρόνος, η ναυτιλιακή εταιρεία.
      β)   Δεν προβάλλεται αντίσταση· αυτό θα μπορούσε να οδηγήσει σε άσκοπη βία και τραυματισμούς στα μέλη του πληρώματος.
      γ)   Εάν πρέπει να εκκενωθεί η γέφυρα / το μηχανοστάσιο, απενεργοποιείται ο κύριος κινητήρας, εάν είναι δυνατόν διατηρείται η ταχύτητα «κράτει» και το πλοίο πλέει μακριά από άλλα πλοία.
      δ)   Διατηρείται ψυχραιμία και πλήρης συνεργασία με τους πειρατές.
      ε)   Εξασφαλίζεται ότι όλο το πλήρωμα εκτός της ομάδας της γέφυρας παραμένει συγκεντρωμένο σε ένα σημείο.
      στ)   Εάν το πλήρωμα έχει συγκεντρωθεί σε μανδαλωμένο «οχυρό», εξασφαλίζεται εσωτερική προστασία/κάλυψη σε περίπτωση που οι πειρατές αποπειραθούν να παραβιάσουν την είσοδο στο χώρο. Το πλήρωμα βρίσκεται μακριά από σημεία εισόδου/θύρες και φινιστρίνια/παράθυρα — δεν προβάλλεται αντίσταση στην είσοδο των πειρατών. Για την επικοινωνία με τις αρχές χρησιμοποιούνται οι μέθοδοι επικοινωνίας έκτακτης ανάγκης από το «οχυρό».
      8.   Σε περίπτωση στρατιωτικής δράσης

      α)   Συστήνεται στο πλήρωμα να ΜΗΝ χρησιμοποιεί ποτέ φωτογραφικές μηχανές με φλας, όταν αναλαμβάνεται στρατιωτική δράση.
      β)   Εάν στρατιωτικές δυνάμεις αναλάβουν δράση επί του πλοίου, όλα τα μέλη του πληρώματος στέκονται χαμηλά στο κατάστρωμα, καλύπτουν το κεφάλι τους με τα χέρια τους, δεν κρατούν τίποτε στα χέρια τους, τα οποία πρέπει να είναι ευδιάκριτα.
      γ)   Το πλήρωμα είναι προετοιμασμένο να απαντήσει σε ερωτήσεις για τα στοιχεία του και την ιδιότητά του στο πλοίο.
      δ)   Γνωρίζει ότι η αγγλική δεν είναι η γλώσσα εργασίας σε όλες τις ναυτικές δυνάμεις στην περιοχή.
      ε)   Οι στρατιωτικές δυνάμεις μεριμνούν καταρχήν για την ασφάλεια όλων των παρευρισκόμενων προσώπων. Πρόκειται για συνήθη πρακτική. Γίνεται σχετική ενημέρωση και προετοιμασία του πληρώματος του πλοίου και η συνεργασία είναι πλήρης στα αρχικά στάδια της στρατιωτικής δράσης επί του πλοίου.
      9.   Αναφορά μετά το συμβάν (σχετικό παράρτημα Γ).

      α)   Μετά από πειρατική επίθεση ή ύποπτη δραστηριότητα, είναι ζωτικής σημασίας να γίνει λεπτομερής αναφορά σε Mschoa, Ukmto Dubai και IMB.
      β)   Έτσι εξασφαλίζεται πλήρης ανάλυση και διαπιστώνονται οι τάσεις στην πειρατική δραστηριότητα, καθώς επίσης εκτιμώνται οι πειρατικές τεχνικές ή αλλαγές στην τακτική τους, πέραν του γεγονότος ότι έτσι εξασφαλίζεται κατάλληλη ειδοποίηση άλλων εμπορικών πλοίων που πλέουν κοντά.
      γ)   Συνεπώς, ζητείται από τους πλοιάρχους να συμπληρώνουν την τυποποιημένη αναφορά πειρατείας που περιέχει το παράρτημα Γ.

         Επικαιροποίηση των βέλτιστων διαχειριστικών πρακτικών

                  1.

                  Προβλέπεται περιοδική επικαιροποίηση των εν λόγω βέλτιστων διαχειριστικών πρακτικών με βάση την επιχειρησιακή πείρα και τα διδάγματα. Τα μέρη που συνέβαλαν στο παρόν έγγραφο προσπαθούν να συναντώνται τακτικά με σκοπό την επικαιροποίηση των βέλτιστων διαχειριστικών πρακτικών και τη διανομή των αναθεωρήσεών τους στα υπόλοιπα μέλη και άλλους ενδιαφερόμενους φορείς.

                  2.

                  Σε περίπτωση αμφιβολιών, οι ενδιαφερόμενοι καλούνται να επισκέπτονται την ιστοσελίδα του Mschoa, όπου αποστέλλονται πάντοτε πρόσθετες σχετικές πληροφορίες (λαμβανομένου υπόψη ότι ενδεχομένως δεν συμφωνούν όλοι οι φορείς που έχουν προαναφερθεί).

         (1)  Όταν είναι δυνατόν να κερδηθεί χρόνος μέχρι την άφιξη των στρατιωτικών δυνάμεων, αυτό συχνά οδηγεί τους πειρατές να εγκαταλείψουν την επίθεσή τους. Αυτός είναι ο λόγος για τον οποίο η έγκαιρη εγγραφή κίνησης του πλοίου στον Mschoa, η χρήση των ωρών της διέλευσης κατά ομάδες και η επικαιροποίηση της θέσης του πλοίου στον Ukmto Dubai έχουν ουσιαστική σημασία: αυξάνεται περισσότερο η πιθανότητα να βρίσκεται κοντά ναυτική στρατιωτική δύναμη σε περίπτωση πειρατικής επίθεσης.

         ΠΑΡΑΡΤΗΜΑ Α

            ΓΛΩΣΣΑΡΙΟ

         Ρόλοι και διασύνδεση των εμπλεκόμενων συντονιστικών φορέων.

            Eunavfor

         Ο Eunavfor είναι η συντονιστική αρχή που έχει αναλάβει τη λειτουργία του Κέντρου Ναυτικής Ασφάλειας του Κέρατος της Αφρικής (Mschoa). Όλες οι πληροφορίες και τα στοιχεία επαφής αναρτώνται στην ιστοσελίδα του Mschoa.

            Κέντρο Ναυτικής Ασφάλειας του Κέρατος της Αφρικής (Mschoa)

         Το Mschoa συστάθηκε από την Ευρωπαϊκή Ένωση (ΕΕ) στο πλαίσιο της πρωτοβουλίας Ευρωπαϊκής Πολιτικής Ασφάλειας και Άμυνας για την καταπολέμηση της πειρατείας στο Κέρας της Αφρικής. Το έργο αυτό άρχισε με τη σύσταση της EU NAVCO τον Σεπτέμβριο του 2008. Αυτός ο συντονιστικός πυρήνας που λειτουργεί στις Βρυξέλλες έχει αποκαταστήσει επαφή με μεγάλο μέρος της ναυτιλιακής κοινότητας και παρέχει συντονισμό με τις δυνάμεις της ΕΕ που επιχειρούν στην περιοχή. Τον Νοέμβριο του 2008, το Συμβούλιο της Ευρωπαϊκής Ένωσης έκανε ένα ακόμη πιο μεγάλο βήμα με τη σύσταση της ναυτικής αποστολής —EU Navfor Atalanta— για τη βελτίωση της ναυτικής ασφάλειας στα ανοικτά των ακτών της Σομαλίας με την πρόληψη και την αποτροπή των πειρατικών επιθέσεων και την παροχή βοήθειας στα εμπορικά πλοία στην περιοχή.

            Ukmto Dubai — Οργανισμός Εμπορικής Ναυτιλίας του ΗΒ

         Το γραφείο του Οργανισμού Εμπορικής Ναυτιλίας του ΗΒ (Ukmto Dubai) στο Ντουμπάι ενεργεί ως σημείο επαφής του κλάδου με τις πολυεθνικές στρατιωτικές δυνάμεις [Combined Military Forces (CMF)]. Ο Ukmto Dubai διαχειρίζεται επίσης το σύστημα εθελούσιας αναφοράς (Voluntary Reporting Scheme), με βάση το οποίο τα εμπορικά πλοία παροτρύνονται να αποστέλλουν καθημερινά αναφορές, αναφέροντας τη θέση τους και την προβλεπόμενη ώρα άφιξής τους στον επόμενο λιμένα, κατά τη διέλευσή τους από την περιοχή που οριοθετείται από το Σουέζ, 78° Α και 10° Ν. Ο Ukmto Dubai στη συνέχεια παρακολουθεί την πορεία των πλοίων και οι πληροφορίες για τη θέση τους διαβιβάζονται στις CMF και τα κεντρικά γραφεία στην ΕΕ. Οι νέες πληροφορίες που αφορούν την εμπορική κίνηση διαβιβάζονται κατόπιν απευθείας στα πλοία και όχι στις ναυτιλιακές εταιρείες, οπότε εξασφαλίζεται βελτίωση της δυνατότητας αντίδρασης σε τυχόν συμβάν και εξοικονόμηση χρόνου.
         Για περαιτέρω πληροφορίες, ή για την ένταξη στο σύστημα εθελούσιας αναφοράς, συμβουλευθείτε τον Ukmto Dubai: Ukmto@eim.ae

         ΠΑΡΑΡΤΗΜΑ B

            Χρήσιμες πληροφορίες επαφής

            Ukmto Dubai

                     E-mail

                     UKMTO@eim.ae

                     Αριθ. τηλεφώνου

                     + 971 505523215

                     Αριθ. κινητού

                     Αριθ. φαξ

                     + 971 43065710

                     Τηλέτυπα

                     (51) 210473

            Mschoa

                     Μέσω ιστοσελίδας για αναφορά

                     www.mschoa.org

                     Αριθ. τηλεφώνου

                     + 44 (0) 1923958545

                     Αριθ. φαξ

                     + 44 (0) 1923958520

                     E-mail

                     postmaster@mschoa.org

            IMB PRC

                     E-mail

                     piracy@icc-ccs.org

                     Αριθ. τηλεφώνου

                     + 60 320310014

                     Αριθ. κινητού

                     Αριθ. φαξ

                     + 60 320785769

                     Τηλέτυπα

                     MA34199 IMBPC1

            Marlo

                     E-mail

                     Marlo.bahrain@me.navy.mil

                     Αριθ. τηλεφώνου

                     + 973 17853927

                     Αριθ. κινητού

                     + 973 39442117

         ΠΑΡΑΡΤΗΜΑ Γ

            ΜΕΤΕΠΕΙΤΑ ΕΚΘΕΣΗ — ΑΝΑΦΟΡΑ ΠΕΙΡΑΤΙΚΗΣ ΕΠΙΘΕΣΗΣ

            Πρόσθετες οδηγίες για αλιευτικά σκάφη, συμπληρωματικές των βέλτιστων διαχειριστικών πρακτικών, για την αποτροπή πειρατείας στον κόλπο του αντεν και ανοικτά των ακτών της Σομαλίας

         I.   Συστάσεις σε πλοία που βρίσκονται σε αλιευτικές ζώνες

                     1.

                     Τα αλιευτικά σκάφη που δεν ανήκουν στη Σομαλία πρέπει να αποφεύγουν να δραστηριοποιούνται ή να διέρχονται ανοικτά των ακτών της Σομαλίας σε απόσταση 200 ναυτικών μιλίων, είτε διαθέτουν σχετική άδεια είτε όχι.

                     2.

                     Δεν αρχίζει αλίευση όταν το ραντάρ δείχνει παρουσία πλοίων αγνώστων στοιχείων.

                     3.

                     Εάν εντοπισθούν πλαστικά ταχύπλοα σκάφη του συνήθους είδους που χρησιμοποιούν οι πειρατές, τα αλιευτικά πρέπει να απομακρυνθούν ολοταχώς, κατευθυνόμενα προς πιο ταραγμένη θάλασσα, ώστε να καταστεί δύσκολος ο πλους των πειρατικών σκαφών.

                     4.

                     Αποφεύγεται η στάση κατά τη νύκτα, διατηρείται επαγρύπνηση και η βάρδια στη γέφυρα, το κατάστρωμα και το μηχανοστάσιο.

                     5.

                     Κατά τη διάρκεια της αλίευσης, όταν το πλοίο είναι πιο ευάλωτο, διατηρείται επαγρύπνηση και η βάρδια στο ραντάρ ώστε να ειδοποιηθούν αμέσως οι αρχές σε περίπτωση επίθεσης.

                     6.

                     Σε περίπτωση πλοήγησης τη νύκτα, χρησιμοποιούνται μόνον τα υποχρεωτικά φώτα πλοήγησης και ασφαλείας, ώστε να μην προσελκυσθούν πειρατές από το φωτισμό, καθώς ορισμένες φορές επιχειρούν με σκάφη που δεν διαθέτουν ραντάρ και απλώς παραμονεύουν.

                     7.

                     Ενόσω το πλοίο επιπλέει απλώς κατά τη διάρκεια της αλίευσης τη νύκτα, τηρείται επιφυλακή στη γέφυρα, στο κατάστρωμα και το μηχανοστάσιο. Χρησιμοποιούνται μόνον τα υποχρεωτικά φώτα πλοήγησης και ασφάλειας. Ο κινητήρας πρέπει να είναι έτοιμος για εκ νέου εκκίνηση.

                     8.

                     Κρατείται απόσταση από πλοία αγνώστων στοιχείων.

                     9.

                     Χρησιμοποιείται το σύστημα VHF όσο το δυνατόν λιγότερο για να μην ακουστεί συνομιλία από πειρατές και καταστεί δυσχερέστερη η θέση του πλοίου.

                     10.

                     Ενεργοποιείται το AIS όταν αεροσκάφη επιχειρούν περιπολίες στη θάλασσα στην περιοχή για να διευκολυνθεί η αναγνώριση και ο εντοπισμός του πλοίου.

               II.   Στοιχεία αναγνώρισης

                     1.

                     Συνιστάται θερμά στους διαχειριστές να εγγράψουν τα αλιευτικά τους στο Mschoa για όλη την περίοδο δραστηριοποίησής τους στα ανοικτά των ακτών της Σομαλίας. Κατά την εγγραφή, διαβιβάζονται ο πλήρης κατάλογος των μελών του πληρώματος και οι προθέσεις του πλοίου, εάν είναι δυνατόν.

                     2.

                     Πραγματοποιείται σχετική εκπαίδευση πριν από τη διέλευση ή την αλίευση στην περιοχή.

                     3.

                     Εφόσον τα πλοία διαθέτουν συσκευές VMS, οι διαχειριστές τους διαβιβάζουν στο Mschoa τα στοιχεία VMS.

                     4.

                     Τα αλιευτικά πρέπει να αποφεύγουν τον πλου σε περιοχές, για τις οποίες έχουν πληροφορίες ότι έχουν εντοπισθεί ύποπτα πειρατικά «μητρικά πλοία» και πρέπει με κάθε τρόπο και όσο το δυνατόν συντομότερα να ανιχνεύσουν κάθε κίνηση μεγάλων ή μικρών σκαφών που θα μπορούσαν να είναι ύποπτα.

                     5.

                     Τα αλιευτικά δίνουν πάντοτε τα στοιχεία τους στα αεροσκάφη ή τα πλοία της επιχείρησης Atalanta ή άλλης διεθνούς ή εθνικής αντιπειρατικής επιχείρησης που τα ζητεί.

                     6.

                     Τα στρατιωτικά, εμπορικά ή αλιευτικά σκάφη απαντούν αμέσως σε κάθε αλιευτικό που βρίσκεται κοντά (ώστε να διευκολύνεται έγκαιρα τυχόν δράση διαφυγής, ειδικά εάν το σκάφος αλιεύει).

               III.   Σε περίπτωση επίθεσης

                     1.

                     Σε περίπτωση επίθεσης ή εντοπισμού ύποπτου σκάφους, ειδοποιούνται οι αρχές (UKMTO και Mschoa) και ο υπόλοιπος στόλος.

                     2.

                     Διαβιβάζονται τα στοιχεία του δεύτερου πλοιάρχου του σκάφους (που βρίσκεται στην ξηρά), οι γνώσεις του οποίου για το πλοίο θα μπορούσαν να συμβάλουν στην επιτυχία στρατιωτικής παρέμβασης.

            Συστάσεις μόνον για αλιευτικά σκάφη γρι-γρι

                     3.

                     Εκκενώνεται όλο το πλήρωμα από το κατάστρωμα και την εφίστιο σκοπιά.

                     4.

                     Εάν οι πειρατές έχουν πλέον τον έλεγχο του σκάφους και τα κυκλικά δίχτυα είναι ακόμη απλωμένα στη θάλασσα, ενθαρρύνονται οι πειρατές να επιτρέψουν την ανάσυρση των διχτυών. Εάν καταστεί δυνατή η ανάσυρση των διχτυών, ακολουθούνται οι οδηγίες στοιβασίας τους και εξηγείται η λειτουργία του βαρούλκου για να αποφευχθεί τυχόν παρανόηση.


Avis juridique important

|

31982H0490

82/490/EOK: Σύσταση της Επιτροπής της 6ης Ιουλίου 1982 για τα πιστοποιητικά πιστότητας που προβλέπονται στην οδηγία 76/117/EOK του Συμβουλίου για την προσέγγιση των νομοθεσιών των κρατών μελών σχετικά με το ηλεκτρολογικό υλικό που χρησιμοποιείται σε εκρηκτική ατμόσφαιρα

Επίσημη Εφημερίδα αριθ. L 218 της 27/07/1982 σ. 0027 - 0029 Ισπανική ειδική έκδοση: Κεφάλαιο 13 τόμος 12 σ. 0190  Πορτογαλική ειδική έκδοση : Κεφάλαιο 13 τόμος 12 σ. 0190

***** ΣΥΣΤΑΣΗ ΤΗΣ ΕΠΙΤΡΟΠΗΣ  της 6ης Ιουλίου 1982  για τα πιστοποιητικά πιστότητας που προβλέπονται στην οδηγία 76/117/ΕΟΚ του Συμβουλίου περί προσεγγίσεως των νομοθεσιών των Κρατών μελών σχετικά με το ηλεκτρολογικό υλικό που χρησιμοποιείται σε εκρηκτική ατμόσφαιρα  (82/490/ΕΟΚ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 155 δεύτερη περίπτωση,  Εκτιμώντας:  ότι η οδηγία 76/117/ΕΟΚ (1) καθορίζει στο άρθρο 4 παράγραφος 1 πρώτη περίπτωση ότι τα Κράτη μέλη δεν μπορούν, για λόγους ασφαλείας, επειδή δηλαδή έχει κατασκευαστεί για να χρησιμοποιείται σε εκρηκτική ατμόσφαιρα, να απαγορεύουν την πώληση ή την ελεύθερη κυκλοφορία ή τη χρησιμοποίησή του σύμφωνα με τον προορισμό του του ηλεκτρολογικού υλικού που αναφέρεται στα άρθρα 1 και 2 που η πιστότητά του προς τα εναρμονισμένα πρότυπα δικαιολογείται με τη χορήγηση πιστοποιητικού πιστότητας η οποία προβλέπεται στο άρθρο 8 και με την αναφορά της διακριτικής σημάνσεως που προβλέπεται στο άρθρο 10·  ότι, για την πρακτική εφαρμογή των ανωτέρω διατάξεων, το άρθρο 8 παράγραφος 1 πρώτο και δεύτερο εδάφιο προβλέπει ότι αυτό το πιστοποιητικό πιστότητας χορηγεί ένας από τους εγκεκριμένους οργανισμούς που προβλέπει το άρθρο 14 και ότι ένα αντίγραφο των κύριων ενδείξεων του πιστοποιητικού διαβιβάζεται στα Κράτη μέλη εντός προθεσμίας ενός μήνα από τη χορήγησή του·  ότι, ενώ η οδηγία θεσπίζει επιτακτικούς κανόνες, όσον αφορά τη χορήγηση των πιστοποιητικών πιστότητας και την αμοιβαία πληροφόρηση των Κρατών μελών σχετικά με τις κύριες ενδείξεις αυτών των πιστοποιητικών, επαφίεται στα Κράτη μέλη να αποφασίσουν για τη μορφή τους·  ότι, για να διευκολυνθεί η εργασία των αρμόδιων αρχών και οργανισμών που είναι επιφορτισμένοι με τον έλεγχο της εφαρμογής των διατάξεων της οδηγίας, καθώς και της ελεύθερης κυκλοφορίας των σχετικών προϊόντων, κρίνεται σκόπιμο να χρησιμοποιούνται, στο μέτρο του δυνατού, εναρμονισμένα έντυπα,  ΣΥΝΙΣΤΑ ΣΤΑ ΚΡΑΤΗ ΜΕΛΗ  να λάβουν όλα τα αναγκαία μέτρα ώστε τα πιστοποιητικά πιστότητας, που αναφέρονται στο άρθρο 4 παράγραφος 1 πρώτη περίπτωση της οδηγίας 76/117/ΕΟΚ, να καταρτίζονται σύμφωνα με το πρότυπο που επισυνάπτεται στην παρούσα σύσταση.  Έγινε στις Βρυξέλλες, στις 6 Ιουλίου 1982.  Για την 'Επιτροπή  Karl-Heinz NARJES  Μέλος της Επιτροπής  (1) ΕΕ αριθ. L 24 της 30. 1. 1976, σ. 45.   ΠΡΟΣΑΡΤΗΜΑ  Πρότυπο πιστοποιητικού πιστότητας - σελίδα 1/2  Χώρος για την αναγραφή του επωνύμου και της ταχυδρομικής, τηλεφωνικής και τηλετυπικής διευθύνσεως του οργανισμού που είναι εγκεκριμένος για την παροχή των πιστοποιητικών.  (1) ΠΙΣΤΟΠΟΙΗΤΙΚΟ ΠΙΣΤΟΤΗΤΑΣ  (2) Επωνυμία ή συντομογραφική ονομασία του οργανισμού που είναι εγκεκριμένος για τη χορήγηση των πιστοποιητικών, τελευταία δύο ψηφία του έτους εκδόσεως του πιστοποιητικού, αύξων αριθμός του πιστοποιητικού, ενδεχομένως το σημείο « x ».  (3) Το παρόν πιστοποιητικό χορηγείται για:  - κατονομασία του ηλεκτρολογικού υλικού ή συστήματος του οποίου πιστοποιείται η πιστότητα,  - τύπο ή τύπους των οποίων πιστοποιείται η πιστότητα.  (4) α) Που κατασκευάστηκε από:  όνομα και ταχυδρομική διεύθυνση του κατασκευαστή·  β) και υποβάλλεται για πιστοποίηση από:  όνομα και ταχυδρομική διεύθυνση του αιτούντος.  (5) Το ηλεκτρολογικό αυτό υλικό ή σύστημα και οι, ενδεχόμενα, αποδεκτές παραλλαγές που περιγράφονται στο παράρτημα του παρόντος πιστοποιητικού και στα περιγραφικά έγγραφα που αναφέρονται εκεί.  Επιτρέπεται η αναπαραγωγή μόνον του πλήρους κειμένου αυτού του εγγράφου.  Σελίδα . / . . .  Ο αριθμός αριστερά της καθέτου είναι ο αριθμός της σελίδας του πιστοποιητικού· ο αριθμός δεξιά είναι ο συνολικός αριθμός των σελίδων του πιστοποιητικού μαζί με το παράρτημα.   Πρότυπο του πιστοποιητικού πιστότητας - σελίδα 2/2  Πιστοποιητικό πιστότητας - επαναλαμβάνεται το προαναφερόμενο σημείο 2  (6) Ο (επωνυμία ή συντομογραφική ονομασία) οργανισμός, εγκεκριμένος σύμφωνα με το άρθρο 14 της οδηγίας 76/117/ΕΟΚ του Συμβουλίου των Ευρωπαϊκών Κοινοτήτων της 18ης Δεκεμβρίου 1975, πιστοποιεί:  - ότι το ηλεκτρολογικό αυτό υλικό είναι σύμφωνο με τα εξής εναρμονισμένα ευρωπαϊκά πρότυπα:  (απαριθμούνται όλα τα σχετικά πρότυπα, τα έτη της εκδόσεώς τους, απαριθμούνται τα σχετικά εθνικά πρότυπα)  και ότι έχει υποστεί με επιτυχία τους ελέγχους και τις δοκιμές τύπου που προβλέπουν τα εν λόγω πρότυπα,  - ότι έχει συντάξει εμπιστευτικό πρακτικό αυτών των ελέγχων και δοκιμών.  (Αναφέρεται, ενδεχόμενα, ο αριθμός αυτού του πρακτικού).  (7) Ο κώδικας του ηλεκτρολογικού αυτού υλικού είναι:  ΕΕχ, συντομογραφικές ονομασίες του τρόπου προστασίας, ΙΙ.  (8) Με τη σήμανση του ηλεκτρολογικού υλικού που παραδίδεται, ο κατασκευαστής βεβαιώνει, υπ' ευθύνη του, ότι το ηλεκτρολογικό αυτό υλικό είναι σύμφωνο με τα περιγραφικά έγγραφα που αναφέρονται στο παράρτημα του παρόντος πιστοποιητικού και ότι έχει υποστεί με επιτυχία τους κατά τεμάχια ελέγχους και δοκιμασίες που προβλέπουν τα εναρμονισμένα ευρωπαϊκά πρότυπα του παραπάνω σημείου 6.  (9) Το ηλεκτρολογικό υλικό που παραδίδεται επιτρέπεται να φέρει τη διακριτική κοινοτική σήμανση που ορίζεται στο παράρτημα ΙΙ της οδηγίας 79/196/ΕΟΚ του Συμβουλίου της 6ης Φεβρουαρίου 1979. Η σήμανση αυτή υπάρχει στην πρώτη σελίδα του παρόντος πιστοποιητικού· πρέπει να τοποθετείται στο ηλεκτρολογικό υλικό με τρόπο ευδιάκριτο, ευανάγνωστο και διαρκή.  Τόπος και ημερομηνία (έτος, μήνας και ημέρα) της εκδόσεως του πιστοποιητικού  Ο διευθυντής του οργανισμού εκδόσεως του πιστοποιητικού  (υπογραφή)


title: Σύσταση του Συμβουλίου, της 14ης Ιουλίου 2015, σχετικά με το εθνικό πρόγραμμα μεταρρυθμίσεων του Βελγίου για το 2015, στην οποία διατυπώνεται γνώμη του Συμβουλίου σχετικά με το πρόγραμμα σταθερότητας του Βελγίου για το 2015

text:
               18.8.2015

               EL

               Επίσημη Εφημερίδα της Ευρωπαϊκής Ένωσης

               C 272/24

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 14ης Ιουλίου 2015
   σχετικά με το εθνικό πρόγραμμα μεταρρυθμίσεων του Βελγίου για το 2015, στην οποία διατυπώνεται γνώμη του Συμβουλίου σχετικά με το πρόγραμμα σταθερότητας του Βελγίου για το 2015
   (2015/C 272/07)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη Λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών (1), και ιδίως το άρθρο 5 παράγραφος 2,
   Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (2), και ιδίως το άρθρο 6 παράγραφος 1,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα ψηφίσματα του Ευρωπαϊκού Κοινοβουλίου,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της Επιτροπής Απασχόλησης,
   Έχοντας υπόψη τη γνώμη της Οικονομικής και Δημοσιονομικής Επιτροπής,
   Έχοντας υπόψη τη γνώμη της Επιτροπής Κοινωνικής Προστασίας,
   Έχοντας υπόψη τη γνώμη της Επιτροπής Οικονομικής Πολιτικής,
   Εκτιμώντας τα ακόλουθα:

               (1)

               Στις 26 Μαρτίου 2010 το Ευρωπαϊκό Συμβούλιο συμφώνησε με την πρόταση της Επιτροπής να δρομολογηθεί νέα στρατηγική για την ανάπτυξη και την απασχόληση —με την ονομασία «Ευρώπη 2020»— που να βασίζεται σε ενισχυμένο συντονισμό των οικονομικών πολιτικών. Η στρατηγική επικεντρώνεται στους νευραλγικούς τομείς στους οποίους απαιτείται δράση ώστε να ενισχυθεί το δυναμικό βιώσιμης ανάπτυξης και ανταγωνιστικότητας της Ευρώπης.

               (2)

               Στις 14 Ιουλίου 2015, το Συμβούλιο, βάσει των προτάσεων της Επιτροπής, εξέδωσε σύσταση σχετικά με τους γενικούς προσανατολισμούς της οικονομικής πολιτικής των κρατών μελών και της Ένωσης και, στις 21 Οκτωβρίου 2010, απόφαση σχετικά με τις κατευθυντήριες γραμμές για τις πολιτικές απασχόλησης των κρατών μελών (3). Οι δυο τους συναποτελούν τις «ολοκληρωμένες κατευθυντήριες γραμμές» τις οποίες τα κράτη μέλη κλήθηκαν να λάβουν υπόψη στις εθνικές οικονομικές πολιτικές και τις πολιτικές απασχόλησης.

               (3)

               Στις 8 Ιουλίου 2014 το Συμβούλιο εξέδωσε σύσταση (4) σχετικά με το εθνικό πρόγραμμα μεταρρυθμίσεων του Βελγίου για το 2014 και διατύπωσε τη γνώμη του σχετικά με το επικαιροποιημένο πρόγραμμα σταθερότητας του Βελγίου για το 2014. Στις 28 Νοεμβρίου 2014, σύμφωνα με τον κανονισμό (ΕΕ) αριθ. 473/2013 του Ευρωπαϊκού Κοινοβουλίου και του Συμβουλίου (5), η Επιτροπή διατύπωσε τη γνώμη της για το σχέδιο δημοσιονομικού προγράμματος του Βελγίου για το 2015.

               (4)

               Στις 28 Νοεμβρίου 2014 η Επιτροπή εξέδωσε την ετήσια επισκόπηση της ανάπτυξης, δίνοντας το εναρκτήριο λάκτισμα για το Ευρωπαϊκό Εξάμηνο του 2015 για τον συντονισμό των οικονομικών πολιτικών. Την ίδια ημέρα, βάσει του κανονισμού (ΕΕ) αριθ. 1176/2011, η Επιτροπή εξέδωσε την έκθεση του μηχανισμού επαγρύπνησης, στην οποία το Βέλγιο προσδιορίζεται ως ένα από τα κράτη μέλη για τα οποία θα διενεργηθεί εμπεριστατωμένη επισκόπηση.

               (5)

               Στις 18 Δεκεμβρίου 2014 το Ευρωπαϊκό Συμβούλιο ενέκρινε τις προτεραιότητες για την τόνωση των επενδύσεων, την εντατικοποίηση των διαρθρωτικών μεταρρυθμίσεων και την υλοποίηση υπεύθυνης και ευνοϊκής για την ανάπτυξη δημοσιονομικής εξυγίανσης.

               (6)

               Στις 26 Φεβρουαρίου 2015 η Επιτροπή δημοσίευσε την έκθεσή της για το Βέλγιο για το 2015. Στην έκθεση αυτή αξιολογήθηκε η πρόοδος του Βελγίου όσον αφορά την αντιμετώπιση των ειδικών ανά χώρα συστάσεων που είχαν εγκριθεί στις 8 Ιουλίου 2014. Η εν λόγω έκθεση περιλαμβάνει επίσης τα αποτελέσματα της εμπεριστατωμένης επισκόπησης δυνάμει του άρθρου 5 του κανονισμού (ΕΕ) αριθ. 1176/2011. Από την ανάλυση της Επιτροπής προκύπτει το συμπέρασμα ότι το Βέλγιο εμφανίζει μακροοικονομικές ανισορροπίες που απαιτούν τη λήψη μέτρων πολιτικής και παρακολούθηση. Ειδικότερα, οι εξελίξεις όσον αφορά την εξωτερική ανταγωνιστικότητα των αγαθών εξακολουθούν να ενέχουν κινδύνους και χρήζουν προσοχής, δεδομένου ότι μια νέα επιδείνωση θα απειλούσε τη μακροοικονομική σταθερότητα. Περαιτέρω δράση για να διασφαλιστεί η σύγκλιση των παραμέτρων κόστους θα επιβράδυνε τη μείωση της απασχόλησης σε τομείς εμπορεύσιμων, ενώ μια ορατή πρόοδος για τη μείωση του πρωτοφανούς χάσματος κόστους θα μπορούσε να ενισχυθεί με τη μεταστροφή της φορολογίας προς φορολογικές βάσεις που δεν στηρίζονται στην εργασία. Το δημόσιο χρέος παραμένει υψηλό, αλλά διάφοροι παράγοντες μετριάζουν τους σχετικούς μακροοικονομικούς κινδύνους.

               (7)

               Στις 30 Απριλίου 2015 το Βέλγιο υπέβαλε το εθνικό πρόγραμμα μεταρρυθμίσεων για το 2015 και το πρόγραμμα σταθερότητας για το 2015. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

               (8)

               Το Βέλγιο υπόκειται επί του παρόντος στο προληπτικό σκέλος του συμφώνου σταθερότητας και ανάπτυξης και στον μεταβατικό κανόνα για το χρέος για την περίοδο 2014-2016. Στις 27 Φεβρουαρίου 2015 η Επιτροπή εξέδωσε έκθεση δυνάμει του άρθρου 126 παράγραφος 3 της ΣΛΕΕ, δεδομένου ότι το Βέλγιο δεν αναμενόταν να πραγματοποιήσει ικανοποιητική πρόοδο προς τη συμμόρφωση με τον κανόνα για το χρέος το διάστημα 2014-2015 ενώ το 2014 δεν τηρήθηκε η τιμή αναφοράς του 3 % του ΑΕΠ για το έλλειμμα. Η ανάλυση κατέληξε στο συμπέρασμα ότι το κριτήριο του χρέους θα πρέπει να θεωρηθεί ότι έχει τηρηθεί κατά το εν λόγω διάστημα και ότι η υπέρβαση της τιμής αναφοράς για το έλλειμμα ήταν μικρή, προσωρινή και κατ' εξαίρεση (λόγω μεθοδολογικών στατιστικών μεταβολών). Η εν λόγω ανάλυση εξακολουθεί εν πολλοίς να ισχύει. Με το πρόγραμμα σταθερότητας του 2015, η κυβέρνηση σχεδιάζει σταδιακή βελτίωση του διαρθρωτικού ισοζυγίου προκειμένου να επιτευχθεί ισοσκελισμένη δημοσιονομική θέση σε διαρθρωτικούς όρους έως το 2018. Εντούτοις, ο εκ νέου υπολογισμός του διαρθρωτικού ισοζυγίου (6) δείχνει διαρθρωτικό έλλειμμα της τάξεως του 0,3 % του ΑΕΠ το 2018. Η κυβέρνηση δεν σχεδιάζει να επιτύχει τον μεσοπρόθεσμο στόχο —πλεόνασμα 0,75 % του ΑΕΠ σε διαρθρωτικούς όρους— εντός της περιόδου του προγράμματος. Ο δείκτης δημόσιου χρέους προς το ΑΕΠ αναμένεται να κορυφωθεί στο 106,9 % το 2015 και να μειωθεί σταδιακά στο 102 % το 2018. Το μακροοικονομικό σενάριο στο οποίο βασίζονται οι δημοσιονομικές αυτές προβλέψεις είναι ευλογοφανές. Ωστόσο, δεν έχουν ακόμη προσδιοριστεί επαρκώς τα μέτρα στήριξης των προβλεπόμενων στόχων για το έλλειμμα από το 2016 και μετά. Με βάση τις εαρινές προβλέψεις της Επιτροπής του 2015, μια καθαρή αύξηση των δαπανών το 2015 αναμένεται να είναι σύμφωνη με την τιμή αναφοράς για τις δαπάνες. Ωστόσο, υπάρχει κίνδυνος κάποιας απόκλισης το διάστημα 2014-2015, η οποία να οφείλεται κυρίως στη διολίσθηση το 2014. Εάν η πολιτική παραμείνει αμετάβλητη, υπάρχει επίσης κίνδυνος σημαντικής απόκλισης από την απαιτούμενη πορεία προσαρμογής προς την επίτευξη του μεσοπρόθεσμου στόχου κατά το διάστημα 2015-2016. Επομένως, θα χρειαστούν περαιτέρω μέτρα και τα δύο έτη. Με βάση την εκτίμηση του προγράμματος σταθερότητας και λαμβάνοντας υπόψη τις εαρινές προβλέψεις του 2015 της Επιτροπής, το Συμβούλιο είναι της γνώμης ότι υπάρχει κίνδυνος μη συμμόρφωσης του Βελγίου με τις διατάξεις του συμφώνου σταθερότητας και ανάπτυξης.

               (9)

               Η ομοσπονδιακή κυβέρνηση ενέκρινε σημαντική μεταρρύθμιση του συνταξιοδοτικού συστήματος με στόχο τη μείωση της διαφοράς μεταξύ της πραγματικής ηλικίας συνταξιοδότησης και της εκ του νόμου προβλεπόμενης ηλικίας συνταξιοδότησης, καθώς και την αύξηση της τελευταίας. Η ηλικία πρόωρης συνταξιοδότησης πρόκειται να αυξηθεί ακόμη περισσότερο μετά το 2016 και να φθάσει τα 63 έτη έως το 2018, με απαίτηση ελάχιστης διάρκειας εργασιακού βίου τα 42 έτη από το 2019 και μετά. Μακροπρόθεσμα, η ομοσπονδιακή κυβέρνηση έχει συμφωνήσει να αυξήσει τη νόμιμη ηλικία συνταξιοδότησης από τα 65 στα 66 έτη το 2025 και στα 67 έτη το 2030. Σχεδιάζεται η σταδιακή εισαγωγή ενός συστήματος συνταξιοδότησης βάσει πιστώσεων, με μηχανισμούς προσαρμογής στις δημογραφικές ή τις οικονομικές εξελίξεις, όπως την αύξηση του προσδόκιμου ζωής ή τη μεταβολή του δείκτη οικονομικής εξάρτησης. Η επιτυχία μιας στρατηγικής εξυγίανσης που να αντισταθμίζει τις δημοσιονομικές επιπτώσεις της γήρανσης του πληθυσμού και να διασφαλίζει τη μακροπρόθεσμη βιωσιμότητα των δημόσιων οικονομικών εξαρτάται από την ταχεία εφαρμογή αυτής της μεταρρύθμισης του συνταξιοδοτικού συστήματος. Λαμβάνοντας υπόψη ότι εξακολουθούν να παρέχονται κάποια κίνητρα για τη στήριξη της απασχολησιμότητας των εργαζομένων μεγαλύτερης ηλικίας, οι εν λόγω μεταρρυθμίσεις του συνταξιοδοτικού συστήματος θα έπρεπε να συνοδεύονται από μέτρα στήριξης της απασχόλησης και από μεταρρυθμίσεις της αγοράς εργασίας που συμβάλλουν στην ενεργό γήρανση.

               (10)

               Το βελγικό φορολογικό σύστημα χαρακτηρίζεται από μεγάλες συνολικά επιβαρύνσεις, σχετικά υψηλούς συντελεστές και περιορισμένες φορολογικές βάσεις. Τη μεγαλύτερη φορολογική επιβάρυνση φέρει ιδίως η εργασία. Αποτέλεσμα αυτού είναι το υψηλό εργατικό κόστος, που αποθαρρύνει τη δημιουργία θέσεων εργασίας, και μεγάλες φορολογικές επιβαρύνσεις, οι οποίες ευνοούν την ύπαρξη παγίδων ανεργίας. Επιπλέον, εν μέρει για την ελάφρυνση των υψηλών φορολογικών συντελεστών, οι φορολογικές βάσεις έχουν εν γένει διαβρωθεί από πολυάριθμες ειδικές απαλλαγές, εκπτώσεις, μειωμένους συντελεστές και φορολογικές δαπάνες, που συνεπάγονται την απώλεια αποδοτικότητας και προκαλούν στρεβλώσεις και ενδεχομένως φορολογικά κενά. Ορισμένα χαρακτηριστικά του φορολογικού συστήματος είναι επιβλαβή για το περιβάλλον. Λόγω των αδυναμιών αυτών, έχει επανειλημμένως συσταθεί στο Βέλγιο να προβεί στην απλούστευση και στον ανασχεδιασμό του φορολογικού συστήματος με σκοπό να επανεξισορροπήσει τη φορολογική επιβάρυνση, να εξαλείψει τα φορολογικά κενά και να μειώσει την ενίοτε επιζήμια διαφοροποίηση που δημιουργούν τα ειδικά φορολογικά καθεστώτα. Μέχρι σήμερα, σημειώνεται περιορισμένη πρόοδος προς την κατεύθυνση μιας σφαιρικής φορολογικής μεταρρύθμισης η οποία να επιφέρει ειδικότερα τη μεταστροφή από τη φορολόγηση της εργασίας προς φορολογικές βάσεις λιγότερο στρεβλωτικές για την ανάπτυξη. Στις φορολογικές βάσεις με περιθώριο διεύρυνσης περιλαμβάνονται οι περιβαλλοντικοί φόροι και οι φόροι κατανάλωσης καθώς και ορισμένα είδη χρηματοοικονομικών εισοδημάτων. Ο συνδυασμός της μεταστροφής από τη φορολόγηση της εργασίας και της διεύρυνσης της φορολογικής βάσης (αναθεώρηση υφιστάμενων φορολογικών διατάξεων, επιχορηγήσεων, απαλλαγών και μειώσεων) θα μπορούσε να βελτιώσει τη γενική ισορροπία και την ισότητα του φορολογικού συστήματος, να στηρίξει την απασχόληση, την ανταγωνιστικότητα και τους κοινωνικούς και περιβαλλοντικούς στόχους και να καταπολεμήσει τη φοροδιαφυγή και τον επιθετικό φορολογικό σχεδιασμό.

               (11)

               Τα διαρθρωτικά προβλήματα που χαρακτηρίζουν τη βελγική αγορά εργασίας εξακολουθούν να οδηγούν σε χρόνια υποχρησιμοποίηση του εργατικού δυναμικού και σε χαμηλά ποσοστά συνολικής απασχόλησης και δραστηριότητας. Οι ελλείψεις οφείλονται κυρίως στην ανεπαρκή σύνδεση μισθών και παραγωγικότητας και στα οικονομικά αντικίνητρα για εργασία. Επίσης, το Βέλγιο αντιμετωπίζει έλλειψη εργατικού δυναμικού υψηλής ειδίκευσης και αναντιστοιχία δεξιοτήτων. Οι διάφορες κυβερνήσεις, στις συμφωνίες και τα μεταρρυθμιστικά τους προγράμματα, αναφέρονται στην ανάγκη ύπαρξης ισχυρότερων δεσμών μεταξύ εκπαίδευσης, κατάρτισης και απασχόλησης προκειμένου να βελτιωθεί η γλωσσική και η επαγγελματική εκπαίδευση και κατάρτιση και να αναπτυχθούν εναλλακτικά προγράμματα κατάρτισης για φοιτητές και ανέργους. Ωστόσο, η πρόοδος είναι αργή. Ο αντίκτυπος αυτών των διαρθρωτικών παραγόντων σε ορισμένες ομάδες στην αγορά εργασίας, όπως στους νέους και τους ηλικιωμένους ανέργους, και σε όσους προέρχονται από οικογένειες μεταναστών, είναι ιδιαίτερα έντονος.

               (12)

               Η μειωμένη εξωτερική ανταγωνιστικότητα του Βελγίου εξακολουθεί να ενέχει μακροοικονομικούς κινδύνους για την οικονομία του. Η οικονομία χαρακτηρίζεται από το πρόβλημα του υψηλού εργατικού κόστους, που έχει κατά μέσο όρο υπερβεί εκείνο των γειτονικών χωρών. Η αύξηση των μισθών πρέπει να εναρμονιστεί στενότερα με την παραγωγικότητα και ο καθορισμός των μισθών να καταστεί πιο ευέλικτος προκειμένου να αυξηθούν οι δυνατότητες προσαρμογής της οικονομίας. Έχουν ληφθεί ορισμένα στοχοθετημένα μέτρα για να μειωθεί το εργατικό κόστος για συγκεκριμένες ομάδες και να περιοριστούν οι διαφορές μεταξύ μεικτών και καθαρών μισθών στο κατώτερο επίπεδο της μισθολογικής κλίμακας. Ωστόσο, η πλήρης εξάλειψη των διαφορών θα απαιτήσει επιπλέον ενέργειες που βασίζονται στη μεταρρύθμιση του συστήματος καθορισμού μισθών. Η συσσώρευση μειονεκτήματος κόστους συμβαδίζει με την απώλεια θέσεων εργασίας και, τελικά, θα οδηγήσει σε διόρθωση εάν δεν αντιμετωπιστεί. Άλλοι βασικοί παράγοντες κόστους για τις επιχειρήσεις είναι το ενεργειακό κόστος και το κόστος των ενδιάμεσων επιχειρηματικών υπηρεσιών, το οποίο είναι σε πολύ μεγάλο βαθμό ρυθμιζόμενο και προστατευμένο από τον ανταγωνισμό. Υπάρχουν επίσης σημαντικές δυνατότητες βελτίωσης της μη κοστολογικής διάστασης της εξωτερικής ανταγωνιστικότητας. Για τη διασφάλιση και την ενίσχυση των σημερινών επιπέδων ευημερίας, πρέπει να δοθεί μεγαλύτερη έμφαση στην αύξηση της παραγωγικότητας. Αυτό απαιτεί συνεχή ώθηση προς προϊόντα και συναφείς υπηρεσίες που βρίσκονται σε υψηλότερο σημείο της αξιακής αλυσίδας, μέσω της βελτίωσης των επιδόσεων όσον αφορά την καινοτομία και την αξιοποίηση της Ε & Α. Θα πρέπει να μειωθούν τα διοικητικά εμπόδια και να ληφθούν μέτρα για την προώθηση της επιχειρηματικότητας και την αξιοποίηση του επιχειρηματικού δυναμισμού. Το πολύ χαμηλό ποσοστό σύστασης νέων επιχειρήσεων αποτελεί ένδειξη δυσμενούς επιχειρηματικού κλίματος για νέες δραστηριότητες και επέκταση. Η αύξηση του ανταγωνισμού στους τομείς της λιανικής πώλησης και των επαγγελματικών υπηρεσιών αποτελεί επίσης πρόκληση. Επίσης, η εξάλειψη των σημείων συμφόρησης στις κρατικές υποδομές και η βελτίωση της ποιότητας και της επάρκειας του μετοχικού κεφαλαίου μέσω πρόσθετων επενδύσεων, ιδίως στον τομέα των οδικών και των σιδηροδρομικών υποδομών, αναμένεται να ενισχύσει τη συνολική παραγωγικότητα του Βελγίου.

               (13)

               Στο πλαίσιο του Ευρωπαϊκού Εξαμήνου, η Επιτροπή διενήργησε σφαιρική ανάλυση της οικονομικής πολιτικής του Βελγίου και τη δημοσίευσε στην έκθεση του 2015 για τη χώρα. Προέβη επίσης σε αξιολόγηση του προγράμματος σταθερότητας και του εθνικού προγράμματος μεταρρυθμίσεων, καθώς και των επακόλουθων ενεργειών σε συνέχεια των συστάσεων που διατυπώθηκαν προς το Βέλγιο τα προηγούμενα έτη. Έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στο Βέλγιο αλλά και τη συμμόρφωσή τους με τους κανόνες και τις κατευθύνσεις της ΕΕ, δεδομένης της ανάγκης ενδυνάμωσης της συνολικής οικονομικής διακυβέρνησης της Ένωσης μέσω της συνεκτίμησης στοιχείων σε επίπεδο ΕΕ κατά τη διαμόρφωση των μελλοντικών εθνικών αποφάσεων. Οι συστάσεις στο πλαίσιο του Ευρωπαϊκού Εξαμήνου αποτυπώνονται στις συστάσεις 1 έως 4 κατωτέρω.

               (14)

               Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σταθερότητας και η γνώμη του (7) αποτυπώνεται ιδίως στη σύσταση 1 κατωτέρω.

               (15)

               Υπό το πρίσμα της εμπεριστατωμένης επισκόπησης της Επιτροπής και της παρούσας αξιολόγησης, το Συμβούλιο εξέτασε το εθνικό πρόγραμμα μεταρρυθμίσεων και το πρόγραμμα σταθερότητας. Οι συστάσεις του σύμφωνα με το άρθρο 6 του κανονισμού (ΕΕ) αριθ. 1176/2011 αποτυπώνονται στις συστάσεις 1 έως 4 κατωτέρω.

               (16)

               Στο πλαίσιο του Ευρωπαϊκού Εξαμήνου, η Επιτροπή διενήργησε επίσης ανάλυση της οικονομικής πολιτικής της ζώνης του ευρώ στο σύνολό της. Βάσει της ανάλυσης αυτής, το Συμβούλιο εξέδωσε ειδικές συστάσεις προς τα κράτη μέλη που έχουν νόμισμα το ευρώ (8). Ως χώρα με νόμισμα το ευρώ, το Βέλγιο θα πρέπει επίσης να εξασφαλίσει την πλήρη και έγκαιρη εφαρμογή των συστάσεων αυτών,

         ΣΥΝΙΣΤΑ στο Βέλγιο να αναλάβει δράση το 2015 και το 2016 προκειμένου:

               1.

               Να επιτύχει δημοσιονομική προσαρμογή ύψους τουλάχιστον 0,6 % του ΑΕΠ για την υλοποίηση του μεσοπρόθεσμου δημοσιονομικού στόχου κατά το 2015 και το 2016. Να χρησιμοποιήσει τα έκτακτα κέρδη για να διατηρήσει τον δείκτη χρέους γενικής κυβέρνησης σε κατάλληλη πτωτική τροχιά. Να ολοκληρώσει τη μεταρρύθμιση του συνταξιοδοτικού συστήματος συνδέοντας την εκ του νόμου προβλεπόμενη ηλικία συνταξιοδότησης με το προσδόκιμο ζωής. Να συμφωνήσει σχετικά με εφαρμοστέα κατανομή δημοσιονομικών στόχων σε όλα τα επίπεδα κυβέρνησης.

               2.

               Να εγκρίνει και να εφαρμόσει μια σφαιρική φορολογική μεταρρύθμιση, με τη διεύρυνση της φορολογικής βάσης, τη μεταστροφή της φορολογικής επιβάρυνσης από την εργασία και την εξάλειψη μη αποδοτικών φορολογικών δαπανών.

               3.

               Να βελτιώσει τη λειτουργία της αγοράς εργασίας μειώνοντας τα οικονομικά αντικίνητρα στην εργασία, αυξάνοντας την πρόσβαση στην αγορά εργασίας για συγκεκριμένες ομάδες-στόχους και αντιμετωπίζοντας την έλλειψη και την αναντιστοιχία δεξιοτήτων.

               4.

               Να αποκαταστήσει την ανταγωνιστικότητα διασφαλίζοντας, σε διαβούλευση με τους κοινωνικούς εταίρους και σύμφωνα με τις εθνικές πρακτικές, την εξέλιξη των μισθών σύμφωνα με την παραγωγικότητα.

      Βρυξέλλες, 14 Ιουλίου 2015.

            Για το Συμβούλιο

            Ο Πρόεδρος

         P. GRAMEGNA

      (1)  ΕΕ L 209 της 2.8.1997, σ. 1.

      (2)  ΕΕ L 306 της 23.11.2011, σ. 25.

      (3)  Διατηρούνται με την απόφαση 2014/322/ΕΕ του Συμβουλίου, της 6ης Μαΐου 2014, σχετικά με τις κατευθυντήριες γραμμές για τις πολιτικές απασχόλησης των κρατών μελών για το 2014 (ΕΕ L 165 της 4.6.2014, σ. 49).

      (4)  Σύσταση του Συμβουλίου, της 8ης Ιουλίου 2014, σχετικά με το εθνικό πρόγραμμα μεταρρυθμίσεων του Βελγίου για το 2014 και τη διατύπωση γνώμης του Συμβουλίου σχετικά με το πρόγραμμα σταθερότητας του Βελγίου, 2014 (ΕΕ C 247 της 29.7.2014, σ. 1).

      (5)  Κανονισμός (ΕΕ) αριθ. 473/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, σχετικά με κοινές διατάξεις για την παρακολούθηση και την εκτίμηση των σχεδίων δημοσιονομικών προγραμμάτων και τη διασφάλιση της διόρθωσης του υπερβολικού ελλείμματος των κρατών μελών στη ζώνη του ευρώ (ΕΕ L 140 της 27.5.2013, σ. 11).

      (6)  Το διαρθρωτικό ισοζύγιο όπως υπολογίστηκε εκ νέου από την Επιτροπή με βάση τα στοιχεία του προγράμματος σταθερότητας και σύμφωνα με την από κοινού συμφωνηθείσα μεθοδολογία.

      (7)  Δυνάμει του άρθρου 5 παράγραφος 2 του κανονισμού (ΕΚ) αριθ. 1466/97.

      (8)  ΕΕ C 272 της 18.8.2015, σ. 98.